title: Juntusranta

text: Juntusrannassa toimii Ruhtinan kauppa, TB-huolto Juntunen, kirkko, Ruhtinan pirtti (vanhustentalo) ja remontoitu kylätalo. Juntusrannan kylätalon remontoitiin 2008–2012. Talossa järjestetään monenlaisia tapahtumia ja toimintaa. Kesäisin kylätalolle avataan kahvila palvelemaan kyläisiä ja ohikulkijoita.


title: Juntusranta

text: Ruhtinan koulu lakkautettiin 1. elokuuta 2014.


title: Filippiinienkrokotiili

text: Filippiinienkrokotiili ("Crocodylus mindorensis") on Filippiinien endeeminen krokotiililaji. Se lienee luonnonvaraisista krokotiileista harvinaisin.


title: Filippiinienkrokotiili

text: Filippiinienkrokotiili kasvaa yleensä vain 1,6–2,0-metriseksi ja parhaimmillaankin vain kolme metriä pitkäksi. Filippiinienkrokotiili muistuttaa erittäin paljon uudenguineankrokotiilia ja osa tutkijoista pitää sitä uudenguineankrokotiilin alalajina. Lajit muun muassa voivat vankeudessa risteytyä keskenään ja saada lisääntymiskykyisiä jälkeläisiä. Niitä onkin lähes mahdotonta erottaa varmuudella toisistaan muuten kuin levinneisyytensä perusteella, mikä on aiheuttanut päänvaivaa vankeudessa elävien yksilöiden alkuperää arvioitaessa.


title: Filippiinienkrokotiili

text: Fossiililöytöjen perusteella filippiinien- ja uudenguineankrokotiilin kantamuoto on elänyt Tyynenmeren saarilla. Jossakin vaiheessa levinneisyys kuitenkin pirstaloitui ja krokotiilit jäivät eristyksiin omille saarilleen ja kehittyivät siellä omiksi lajeikseen. Se selittäisi myös sen, miksi niiden levinneisyysalueet ovat 2 500 kilometrin päässä toisistaan. Toinen selitys lajien samankaltaisuudelle on, että ne vain ovat kehittyneet samaan suuntaan, koska niiden elinympäristö on hyvin samanlainen.


title: Filippiinienkrokotiili

text: Filippiinienkrokotiilin pää on hieman leveämpi ja vankkarakenteisempi ja silmäkuoppien etuosassa olevat kyhmyt ovat matalampia kuin uudenguineankrokotiililla. Pää on melko tylppä ja kidassa on 66–68 hammasta. Silmien takana on neljä pienten kilpien muodostamaa poikittaisriviä. Niskassa on neljä kilpeä, joiden molemmilla puolilla on kaksi pientä kilpeä. Lajin väritys on vihertävän ruskea. Aikuisina filippiinienkrokotiileilla on myös mustia täpliä. Nuoret ovat vaaleampia ja pyrstössä näkyy vielä poikittaisjuovia. Filippiinienkrokotiilin tieteellinen lajinimi tulee Mindoron saaresta, josta laji löydettiin 1800-luvun lopulla.


title: Filippiinienkrokotiili

text: Filippiinienkrokotiilin levinneisyys on aina rajoittunut Filippiineille. Historiallinen levinneisyys ulottuu Luzoniin, Mindoroon, Masbateen, Samariin, Joloon, Negrosiin, Busuangaan ja Mindanaohon. Nykyään se lienee hävinnyt monilta näistä saarista, muun muassa Busuangalta. Tiedon Palaulle istutetusta pienestä populaatiosta tiedetään nykyään olevan erehdys.


title: Filippiinienkrokotiili

text: Filippiinienkrokotiili elää makeanveden vesistöissä eli pienissä järvissä, joissa, lammissa ja jokisuistoissa. Sen elinalueet saattavat olla myös vuoristoista. Elinalueille tyypillistä on rehevä kasvillisuus.


title: Filippiinienkrokotiili

text: Filippiinienkrokotiilin elintavoista tiedetään hyvin vähän. Se syö etenkin kalaa, selkärangattomia, matelijoita, sammakkoeläimiä ja nisäkkäitä. Se on Filippiinien suurin petoeläin heti suistokrokotiilin jälkeen. Lajien välisistä suhteista ei juurikaan tiedetä. Aikuisilla ei ole suistokrokotiilia lukuun ottamatta yhtään luonnollista vihollista, vaikka poikasilla niitä on paljon. Vankeudessa tehtyjen havaintojen perusteella naaras rakentaa pienen pesäkeon, joka on 1,5 metriä leveä ja puoli metriä korkea. naaras munii pesään vain 7–20 munaa. Munat hautuvat noin 85 päivää. Naaras hoitaa poikasiaan muiden krokotiilien tavoin myös vankeudessa.


title: Filippiinienkrokotiili

text: Filippiinienkrokotiileja arvioidaan elävän luonnossa vain noin 100 yksilöä ja laji on äärimmäisen uhanalainen. Kanta on vähentynyt rajusti erityisesti hallitsemattoman metsästyksen, mutta myös ympäristönmuutosten takia. Ainoa suojelualue, jolla laji elää, on Naujan Laken kansallispuisto, mutta sielläkin valvonta on puutteellista. Filippiinienkrokotiili lisääntyy vankeudessa, josta niitä voitaisiin vapautta luontoon, mutta ongelmana on se, että kaikki filippiinienkrokotiilit eivät välttämättä ole geneettisesti puhtaita. Lajin pelastamiseksi on kuitenkin aloitettu maailmanlaajuinen kasvatusohjelma, jossa pidetään huolta filippiinienkrokotiilien geeniperimästä myös niin, ettei laji kärsisi sisäsiittoisuudesta.


title: Record (peruna)

text: Record on ollut aikaisemmin suosittu perunalajike. Record on poistatettu Suomen siemenperunaluettelosta. Record on altis vihertymään. Se on altis tummumaan raakana ja keitettynä. Runsaalla typpilannoituksella sen laatu heikkenee. Record on kestävä mukularutolle, mutta se on altis virustaudeille.


title: Serratus anterior

text: Serratus anterior (suom. etummainen sahalihas) -lihas sijaitsee kahdeksan ylimmän kylkiluun päällä rinnan vieressä ja kiinnittyy pitkin lapaluun takimmaista reunaa.


title: Serratus anterior

text: Serratus anterioria kutsutaan toisinaan "nyrkkeilijän lihakseksi", sillä sen työnä on venyttää eli työntää eteenpäin lapaluuta ja se osallistuu käden liikkeisiin kylkiluiden alueella, mikä tapahtuu lyöntiä tehdessä. Serratus anterior osittain pitää lapaluun paikoillaan, kääntää sitä ylös ja toimii myös ihmisen hengittäessä.


title: Serratus anterior

text: Serratus anterior on lähinnä apulihas, joka kehittyy isommissa liikkeissä. Sitä voi harjoittaa "incline shoulder raise" -liikkeellä, jossa maataan vinopenkissä kädet suorina ja painot/tanko käsissä ja sitten kurotetaan kattoon nostamalla olkapäät penkistä, mutta ei kuitenkaan yläselkää. Suurempina liikkeinä on mainittu myös mm. pystypunnerrus, penkkipunnerrus ja leukojen veto, ideana käsien liikehdintä pään yläpuolella.


title: Bertha Krupp von Bohlen und Halbach

text: Bertha Krupp von Bohlen und Halbach (o.s. Krupp, 29. maaliskuuta 1886 Essen, Saksa – 21. syyskuuta 1957 Essen, Länsi-Saksa) oli merkittävän saksalaisen Kruppin teollisuussuvun jäsen.


title: Bertha Krupp von Bohlen und Halbach

text: Bertha Krupp peri Friedrich Krupp AG:n osake-enemmistön, kun hänen isänsä Friedrich Alfred Krupp kuoli äkillisesti 1902. Friedrich Albertin kuolemansyyksi esitettiin sydänkohtausta, mutta koska hän oli osallinen Caprin saaren homoseksuaalisessa skandaalissa, on epäilty hänen tehneen itsemurhan. Koska tuolloin 16-vuotias Bertha oli vielä alaikäinen, hänen äitinsä Margarethe Krupp toimi perinnönhaltijana.


title: Bertha Krupp von Bohlen und Halbach

text: Vuonna 1906 pidettiin mahdottomana ajatusta, että nainen toimisi Kruppin suvun päänä. Siksi keisari Vilhelm II järjesti avioliiton Berthan ja preussilaisen diplomaatin Gustav Krupp von Bohlen und Halbachin kanssa. Pariskunnan sukunimeksi tuli tällöin Krupp von Bohlen und Halbach. Gustavista tuli suvun päämies ja Friedrich Krupp AG:n johtaja. Bertha säilyi kuitenkin Kruppin yhtiön osake-enemmistön haltijana, kunnes vuonna 1943 Adolf Hitler määräsi suoritettavaksi ”Lex Kruppin”, jonka mukaan yhtiön koko omistus siirtyi Kruppin suvulle. Koska Berthan puoliso Gustavin terveydentila oli heikentynyt 1939 kärsityn aivohalvauksen tähden, yhtiön omistajaksi ja johtajaksi siirtyi pariskunnan vanhin poika Alfried Krupp von Bohlen und Halbach.


title: Bertha Krupp von Bohlen und Halbach

text: Gustav Krupp nimesi puolisonsa mukaan yhden ensimmäisen maailmansodan kuuluisimmista aseista, raskaan haupitsin "Dicke Bertha", Paksu-Bertta. Lisäksi Markstadtiin Breslauhun perustettu Berthawerke sai nimensä Berthan mukaan.


title: Bertha Krupp von Bohlen und Halbach

text: Bertha Krupp kuoli 1957 suvun kotitilalla Villa Hügelissa Essenissä.


title: Jean-Paul Kaijanen

text: Jean-Paul Kaijanen (s. 3. marraskuuta 1952) on suomalainen näyttelijä ja tuottaja. Hän on suomentanut kirjan "Draama toimii" yhdessä Pekka Korhosen kanssa ja tuottanut C. C. Rider Elvis Tour -konserttikiertueen. Kaijanen on piipahtanut Salatuissa elämissä vuosina 1999 ja 2000 sekä esiintynyt parissa pienessä sivuroolissa pitkissä elokuvissa vuosina 1988 ja 1995.


title: Hämähäkkimies (animaatiosarja) (1. tuotantokausi)

text:
Hämähäkkimies-animaatiosarjan 1. tuotantokausi käynnistyi Yhdysvalloissa 19. marraskuuta 1994 ja päättyi 11. kesäkuuta 1995 Fox Kidsillä.
Sarja kertoo 19-vuotiaasta Empire State Universityn yliopistolla opiskelevasta Peter Parkerista, joka toimii supersankari Hämähäkkimiehenä. Sarjan alku poikkeaa jossain määrin hahmon alkuperäisestä sarjakuvasovituksesta, sillä sarjan alkaessa Peter on jo saanut yliluonnolliset voimansa käyttöönsä ja rikoksien pysäyttäminen Hämähäkkimiehenä on hänelle jo arkipäivää.


text: Jakso alkaa, kun kaksi New Yorkin viemärityöntekijää törmää metrossa Liskoon. Miehet yrittävät paeta nousemalla tikkaita pitkin takaisin kadulle ja autoonsa, mutta Lisko saa vietyä toisen miehistä mukanaan viemäreihin. Autolla pois kaasuttava mies aiheuttaa kaupungin liikenteessä kaaoksen, mutta Hämähäkkimies saa pysäytettyä hätääntyneen kuskin. Myöhemmin Daily Buglen konttorilla J. Jonah Jameson kertoo Eddie Brockille ja Hämähäkkimiehen siviiliminä Peter Parkerille, että se joka saa otettua valokuvan tästä ylikokoisesta hirviöstä, palkitaan tuhannen dollarin rahasummalla.


text: Viemäreihin suuntaava Hämähäkkimies saa otettua kuvan liskon jalanjäljestä, ja päättää viedä kuvan tohtori Curt Connorsin analysoitavaksi yhdessä Debra Whitmanin kanssa. Heidän Connorsin toimistolle saapuessaan tulee kuitenkin sähkökatkos. He menevät tutkimaan hänen toimistoaan, kunnes kuulevat Connorsin käskevän heitä poistumaan. Debra huomaa kauhistuneena Connorsin muuttuneen liskoksi, joka pakenee ikkunasta. Saadaan selville, että toisen kätensä menettänyt Connors on geenimanipulaation avulla kasvattanut itselleen uuden käden, mutta muuttunut samalla itse hirviöksi. Eddie Brock joutuu Liskon hyökkäyksen kohteeksi yrittäessään kuvata tätä, mutta pääsee piiloutumaan Hämähäkkimiehen ja Liskon taistellessa. Lisko kaappaa vaimonsa mukaansa viemäreihin, ja Hämähäkkimiehen on pelastettava tämä. Viemäristä hän löytää myös sittenkin eloon jääneen kadonneen viemärityöntekijän, jonka Lisko on vanginnut. Hämähäkkimies saa selville, että Lisko on vanginnut vaimonsa, koska tarvitsee apua kehittäessään laitetta joka parantaa kaikki haavat ja vammat, mutta muuttaa käyttäjänsä samanlaisiksi liskoiksi. Hämähäkkimies kuitenkin ehtii käyttää laitetta ja muuttaa Liskon takaisin ihmiseksi.


text: Eddie Brock yrittää jääräpäisesti todistaa Connorsin olevan Lisko, mutta Jameson ei usko tämän väitteisiin. Brock vie Jamesonin poliisien kera Connorsin talolle, jossa hän vannoo syövänsä päivän lehden, mikäli Connors ei ole Lisko. Oven avaakin tuiki tavallinen Connorsin perhe, ja Brock joutuu pitämään sanansa. Peterin täti May Parkerilla on laskuja rästissä, ja hän on menossa vararikkoon. Peter on saanut tuhannen dollarin palkkion myytyään kuvat Hämähäkkimiehen ja Liskon kamppailusta Daily Buglelle, ja hän antaa palkintorahat tädilleen.


text: J. Jonah Jameson palkkaa Tri Stillwellin muuttamaan mitättömän konnan supersankariksi neogeenisen rekombinaattorin avulla taistelemaan Hämähäkkimiestä vastaan. Mutta jokin menee vikaan ja konna (nyt Skorpioni) kääntyy luojaansa vastaan ja Hämähäkkimiehen täytyy pelastaa päivä ennen kuin Skorpioni räjäyttää kaupungin OsCorpilla.Maksaakseen velkansa rikollispomolle, joka tunnetaan nimellä Kingpin, Norman Osborn palkkaa Spencer Smythen rakentamaan vahvan robotin nimeltään Tappajarobotti nappaamaan ja tuhoamaan Hämähäkkimiehen. Myöhemmin, kun Hämähäkkimies on saanut robotin pysäytettyä, Kingpin palkkaa Alistair Smythen, Spencerin pojan rakentamaan lisää Tappajarobotteja.Alistair Smythe, Spencer Smythen (jota luullaan nyt kuolleeksi) poika rakentaa useita robotteja tuhoamaan Hämähäkkimiehen ja kaikki, jotka ovat vastuussa hänen isänsä "kuolemasta".Mysterio naamioituu Hämähäkkimieheksi rikoksia varten huijatakseen Hämähäkkimiestä menettämään maineensa.Hämähäkkimies taistelee Tohtori Mustekalaa vastaan, joka on kidnapannut Peterin silloisen tyttöystävän Felicia Hardyn ja J. Jonah Jamesonin luonnaita vastaan.Hämähäkkimies kohtaa avaruuden aineen joka tuli maahan törmänneestä avaruusaluksesta, jota ohjasi John Jameson ja aine "imeytyy" Peteriin tehden näin hänelle mustan puvun. Se tekee Hämähäkkimiehestä nopeamman, vahvemman ja kestävämmän sankarin. Jokin menee pieleen ja sankarista tulee röyhkeämpi. Samalla, Eddie Brock valehtelee Hämähäkkimiehen varastaneen kiven nimeltä Prometheum X, vaikka varas oli tosiasiassa Rhino. Nyt Daily Bugle on luvannut miljoonan dollarin kiinniottopalkkion Hämähäkkimiehestä!Kun Hämähäkkimiehen mustan puvun todetaan olevan elossa, sankari silti käyttää sitä saadakseen Prometheum X:n. Samalla, J. Jonah Jameson saa selville Eddie Brockin valehdelleen, että Hämähäkkimies varasti Prometheum X:n, antaen hänelle potkut ja peruuttaen miljoonan dollarin palkkion. Kingpin on huolissaan, että Brock olisi saanut selville hänen olevan rikollispomo, joten Smythe palkkaa Tärisyttäjän tappamaan Brockin. Myöhemmin Hämähäkkimies pääsee eroon "puvusta", mutta pian se löytää uuden omistajan.Eddie Brockin saadessa symbiootin, heistä tulee yhdessä Venom, joka saa kaikki symbiootin aikaisemmat tiedot. Brockin mielestä Hämähäkkimies on syyllinen hänen työpaikkansa, asuntonsa ja terveytensä menettämiseen, ja hän haluaa Hämähäkkimiehen kuolevan...


text: Hämähäkkimies löytää itsensä keskeltä ongelmia, kun tohtori, nimeltä Mariah Crawfold pakenee vainoojansa Afrikasta Amerikkaan ja tämä vainooja on Kraven Saalistaja.Hämähäkkimies päätyy keskelle Norman Osbornin, Wilson Fiskin ja Menninkäisen juonikuvioita.Hämähäkkimies haluaa voittaa Menninkäisen tämän hyökätessä May-tädin ja Harry Osbornin kimppuun, vaikka se tarkoittaisi yhteistyötä Norman Osbornin ja Wilson Fiskin kanssa.


text: Hämähäkkimiehen täytyy pysäyttää terroristi Kameleontti tapattamasta kahta tärkeää diplomaatikkoa.


title: Paul Tibbets

text: Paul Warfield Tibbets Jr. (23. helmikuuta 1915 – 1. marraskuuta 2007) oli yhdysvaltalainen lentäjä ja prikaatikenraali Yhdysvaltain ilmavoimissa. Tibbets muistetaan parhaiten siitä, että hän oli komentaja sekä pääohjaaja lentokoneessa, josta pudotettiin atomipommi Hiroshimaan 6. elokuuta 1945. Tibbets oli myös operaatio Silverplaten (myös tunnettu "Projekti Albertana") lentokoulutustoiminnan johtaja ja 509. raskaan erityispommitusrykmentin päällikkö ("509th Composite Group").


title: Paul Tibbets

text: Paul Warfield Tibbets Jr. syntyi Quincyssä, Illinoisissa. Hänen isänsä oli Paul Warfield Tibbets ja äitinsä Enola Gay Tibbets (o.s. Haggard).


title: Paul Tibbets

text:
Tibbets liittyi Yhdysvaltain ilmavoimiin vuonna 1937. Hänet nimitettiin vuonna 1938
vänrikiksi (Second lieutenant). Toisessa maailmansodassa Tibbets lensi muun muassa pommitustehtävissä Tyynellämerellä sekä Euroopassa. Hän lensi ensimmäisessä Britanniasta Saksaan tekemässä USAF:n pommitushyökkäyksessä. Afrikan maihinnousun yhteydessä Tibbets muun muassa lennätti korkea-arvoisia upseereja kuten Mark Clarkin sotatoimien alaisille lentokentille.


title: Paul Tibbets

text: Eversti Tibbets antoi B-29-pommikoneelleen nimeksi "Enola Gay" äitinsä mukaan 5. elokuuta 1945. Hänen äitinsä nimen esikuvana oli "Enola", sankaritar kirjassa, josta tämän isä oli pitänyt. Tibbets pudotti "Enola Gaylla" ihmiskunnan ensimmäisen sotilaallisesti käytetyn atomipommin, Little Boyn ("Pikkupoika"), Japaniin 6. elokuuta. Kun Tibbetsiltä myöhempinä vuosinaan kysyttiin, olisiko hän valmis pudottamaan uudelleen atomipommin Japaniin, hän vastasi, että samoissa olosuhteissa tekisi sen uudestaan. Myös pommittaja Thomas W. Ferebee puolusteli omaa osuuttaan sanoin: "”Jonkunhan se oli tehtävä!”".


title: Paul Tibbets

text: Tibbets oli itse päättänyt vakaasti mielessään nämä seuraavat kaksi asiaa: hän sekä ohjaa konettaan itse että komentaa "Erikoislentohyökkäystä nro 13". Sitä "ei estäisi mikään voima maailmassa", kuten hän myöhemmin totesi. Nagasakin iskun jälkeen Tibbets valmistautui komentamaan myös mahdollisen 3. atomipommi-iskun.


title: Paul Tibbets

text: Tibbetsin alaisista usea, muun muassa pommituslaivueen tutkaupseeri, luutnantti Jacob "Jake" Beser, kuvaili everstiä "mitä hienoimmaksi herrasmieheksi joita ilmavoimissa palvelee". Tibbets tulikin tunnetuksi tiukkana ja vaativana, mutta varsin lojaalina sekä joviaalina esimiehenä. Hän oli myös erittäin taitava lentäjä sekä omasi jo aiempaa esimiehen vastuuta. Siksi hänet valittiinkin tuhansien joukosta huippusalaiseen tehtävään. Tibbets vastasi myös vaativasta koulutustoiminnan toteuttamisesta. Usea kollega oli valittu jonkin aiemman sotilaslentotehtävän hyvin hoidetun suorituksen perusteella. Esimerkkinä vaikkapa Charles Sweeney sekä Kermit K. Beahan, jotka olivat Nagasakin pommituksen keskeisimmät henkilöt.


title: Paul Tibbets

text: Pommitusharjoitusten ollessa vielä koulutusvaiheessaan ja lentävän yksikön siirryttyä Wendoverista Tinianille alkoi Tibbetsin avioliitto rakoilla pahasti. Hän erosikin ensimmäisestä vaimostaan Luciesta, jonka kanssa oli syntynyt kaksi poikaa: Paul Jr. (III) ja Gene. Lucieta kuvailtiin "Southern Belle" -tyyppiseksi, eläväiseksi Etelävaltojen kaunottareksi. Sodan jälkeen Tibbets meni naimisiin vuonna 1953 Andrea Tibbetsin (o.s. Quattrehomme) kanssa. Vuonna 1959 hänet ylennettiin prikaatikenraaliksi. Hän jäi eläkkeelle vuonna 1966 ja kuoli 92 vuoden ikäisenä syksyllä 2007. Viimeisinä vuosinaan hän kärsi muun muassa sydämen vajaatoiminnasta.


title: Paul Tibbets

text: Tibbetsin pojanpoika Paul W. Tibbets IV jatkaa 393. pommituslaivueessa isoisänsä työtä B-2 Spirit -häivekoneen pommituslentäjänä.


title: Konstantin

text: Konstantin on miehen etunimi, joka johtuu latinan sanasta "constans" (pysyvä, vakaa, muuttumaton). Nimen eri muodoissaan on tehnyt laajalti suosituksi Rooman ensimmäinen kristitty keisari Konstantinus Suuri.


title: Konstantin

text: Suomessa nimi Konstantin on vuoden 2012 loppuun mennessä annettu 3034 miehelle ja ainakin kahdelle naiselle. Nimestä on käytössä myös lyhentymämuodot Kosti ja Konsta. Konstantinin nimipäivä on 21. toukokuuta.


title: Konstantin

text: Konstantinus- ja Konstantinos -nimiset Rooman ja Bysantin keisarit on lueteltu sivulla Konstantinus.


title: Pöytätennis kesäolympialaisissa 2004

text: Ateenan 2004 olympialaisten pöytätennis pelattiin Galatsin olympiahallissa. Osallistuja oli 172 neljässä lajissa. Kilpailutapahtumia järjestettiin tutusti neljä. Kaksi naisille ja kaksi miehille.


title: Shitsu Nakano

text: Shitsu Nakano (1. tammikuuta 1894 – 19. elokuuta 2007) oli pitkäikäinen japanilainen. Kuollessaan hän oli maailman neljänneksi vanhin elossa oleva ihminen.


title: Shitsu Nakano

text: Shitsu Nakano oli kuuden päivän ajan myös vanhin japanilainen; häntä vuoden vanhempi Yone Minagawa menehtyi 13. elokuuta 2007.


title: Herrasmiessopimus

text: Herrasmiessopimus on suullinen sopimus, joka perustuu molemminpuoliseen luottamukseen. Aikaisemmin käytettiin myös englannista periytyvää nimitystä ”gentlemannisopimus”.


title: Herrasmiessopimus

text: Herrasmiessopimus tehdään yleensä, kun virallista tai muodollista sopimusta ei ole mahdollista tai ei nähdä tarpeen tehdä. Osapuolet sopivat keskenään tietyistä menettelytavoista ja luottavat toisiinsa. Lakiterminä herrasmiessopimusta käytetään joskus kuvaamaan suullista sopimusta.


title: Herrasmiessopimus

text: Termiä käytetään joskus kuvaamaan sanattomia sopimuksia. Tästä esimerkkinä muun muassa ensimmäisessa maailmansodassa käydyssä juoksuhautasodan alkuvaiheessa tietyillä rintamalohkoilla tehtiin sanattomia tulitaukosopimuksia. Esimerkiksi tietty brittien lohko ei tulittanut saksalaisten asemia ja päinvastoin.


title: Kusti Sala

text: Kusti Sala ("Kusti Granqvist", 1875 Salo – 1943) oli tamperelaisen Johanneksen kansakoulun lämmittäjä ja Tampereen Työväen Teatterin Grand old maniksi luonnehdittu näyttämötaiteilija. Hän kuului TTT:n perustaviin henkilöihin ja näytteli sen riveissä koko aikuisikänsä päätyönsä ohella. Jo ennen teatterin perustamista Sala oli kuulunut työväenyhdistyksen näytelmäseuraan. Nuorena hän niitti mainetta pääosien tulkitsijana eritoten Ludvig Holbergin ja Molièren näytelmissä.


title: Kusti Sala

text: Sala näytteli "Nummisuutarien" Eskoa yli sata kertaa alkaen vuodesta 1899. Toinen hänen ikimuistoisista rooleistaan oli "Hamlet". Hän oli jäsenenä Työväen Näyttämöiden Liiton ensimmäisessä liittotoimikunnassa, joka perustettiin joulukuussa 1917. Sala vietti 20-vuotistaiteilijajuhlaansa vuonna 1920 "Jeppe Niilonpojan" merkeissä. Juhlien yhteydessä hän sai ennen näkemättömän määrän lahjoja kultasormuksesta peiliin. Näyttelijäkollegat huusivat hänelle eläköötä niin, että huone täyttyi "seiniätärisyttävästä suosionosoitusten myrskystä". Salan taiteellisiin menestyksiin kuuluivat myös muun muassa Santun rooli "Pohjalaisissa" syyskaudella 1928 ja Sid-eno näytelmässä "Oi nuoruus" syksyllä 1935. Vanhemmiten hän teki lukuisia mieleenpainuvia sivurooleja, kuten tohvelisankarimiehen osan "Vaimokkeessa", joka TTT:ssa esitettiin nimellä "Vetovaimo" syksyllä 1942. Kusti Sala kuoli juuri ennen 40-vuotistaiteilijajuhlaansa. Taiteilija Allan Salo sai tehtäväkseen maalata Salan muotokuvan post mortem valokuvan perusteella.


title: Hamleys

text: Hamleys on yksi maailman suurimpia lelukauppoja. Se sijaitsee Lontoossa, Yhdistyneessä kuningaskunnassa ja sen osoite on 188–196 Regent Street. Sillä on myös kahdeksan pienempää myymälää muualla Britteinsaarilla ja myymälöitä muuallakin maailmassa.


title: Hamleys

text: Hamleysin perusti William Hamley, joka nimesi kaupan sukunimensä mukaan. Hän perusti kaupan "Nooan arkki" Holbornin kaupunginosaan vuonna 1760. Kauppa avattiin Regent Streetille vuonna 1881 ja nimi muutettiin Hamleysiksi.


title: Hamleys

text:
Hamleysissä on 7 kerrosta, wc:t ja kahvila. Hamleysillä on leluja vauvaikäisistä aina kouluikäisille lapsille.
Hamleys täytti 250 vuonna 2010.


title: Hamleys

text: Vuonna 2012 se myytiin ranskalaiselle lelukauppaketjulle Groupe Ludendo.


title: Hamleys

text: Hamleysin päämyymälän pinta-ala on 5017 m2 ja sen eri kerrokset on pyhitetty eri teemoille:


title: Gijs van Aardenne

text: Gijsbert "Gijs" Michiel Vredenrijk van Aardenne (18. maaliskuuta 1930 – 10. elokuuta 1995) oli alankomaalainen poliitikko.


title: Gijs van Aardenne

text: Aardenne opiskeli matematiikkaa ja fysiikka Leidenin yliopistolla. Hän liittyi vuonna 1964 liberaalipuolue Volkspartij voor Vrijheid en Democratieen ja toimi parlamentissa vuosina 1971–1977 sekä jälleen 1981. Hän oli taloudellisten suhteiden ministeri 1977–1986 ja vuodesta 1982 myös varapääministeri.


title: Gijs van Aardenne

text: Aardenne kuoli Dordrechtissa 65-vuotiaana. Hän oli viimeisinä vuosinaan kärsinyt ALS-taudista ja joutunut sen johdosta pyörätuoliin.


title: Komu

text: Komu voi viitata seuraaviin:


title: Vladimir Lisin

text: Vladimir Sergejevitš Lisin (, s. 17. toukokuuta 1956 Ivanovo, Neuvostoliitto) on venäläinen oligarkki. Hän omistaa suuren osuuden Novolipetski metallurgitšeski kombinat (NLMK) -teräskonsernista.


title: Vladimir Lisin

text: Lisin on koulutukseltaan tekniikan kandidaatti ja kauppatieteiden tohtori. Liike-elämän aikakauslehti Forbes listasi maaliskuussa 2007 hänet maailman 36. rikkaimmaksi henkilöksi. Lisin on naimisissa ja hänellä kolme lasta.


title: Vladimir Lisin

text: Helmikuussa 2009 "Finans"-lehti arvioi hänet Venäjän kolmanneksi rikkaimmaksi ihmiseksi 7,7 miljardin dollarin omistuksilla. Vielä vuotta aiemmin Lisinillä oli ollut 22,2 miljardin varallisuus. Maailmanlaajuisen talouskriisin aiheuttaman notkahduksen jälkeen seuraavana vuonna Lisinin omaisuus kasvoi 7,7 miljardista 18,8:aan.


title: Vladimir Lisin

text: Novolipetsk Steel konserni () on Venäjän kolmanneksi suurin teräsyritys. Yritys on listattu Lontoon pörssiin joulukuussa 2005.


title: Die, Die My Darling

text: Die, Die My Darling on punkyhtye Misfitsin vuonna 1984 julkaistu EP. Kaikki EP:n kolme kappaletta ovat yhtyeen albumilta "Earth A.D/Wolfs Blood" -albumilta vuodelta 1983. "Die Die My Darling" kappale on yhtyeen "Walk Among Us" -albumin sessiolta.


title: Die, Die My Darling

text:
Albumin nimikappaleen on coveroinut thrash metal -yhtye Metallica, joka julkaistiin vuonna 1998 yhtyeen "Garage Inc." coveralbumilla. Myös yhtye Aiden soitti kappaleen Kerrang!-lehden julkaisemalla "High Voltage!: A Brief History of Rock" -albumilla, sekä yhtyeen omalla "Rain in Hell" -albumilla.
Metallica julkaisi kappaleesta singlen vuoden 1998 coveralbumilta "Garage Inc.".


title: Elizabeth Kostova

text: Elizabeth Kostova (s. 26. joulukuuta 1964 New London, Connecticut) on yhdysvaltalainen kirjailija. Hän on suorittanut loppututkinnon Yalen yliopistossa, ja hänellä on maisterin tutkinto ("Master of Fine Arts") luovasta kirjoittamisesta Michiganin yliopistosta, jossa hän voitti Hopwood-palkinnon parhaasta tekeillä olevasta romaanista.


title: Elizabeth Kostova

text: Kostovan esikoisromaani "Historiantutkija" ("The Historian") julkaistiin vuonna 2005, ja kirja on saanut suuren suosion. WSOY julkaisi Arto Schroderuksen suomennoksen seuraavana vuonna. Historiallista kauhua hipova jännityskirja sijoittuu 1930-, 1950- ja 1970-luvuille (epilogi vuoteen 2008) ja kertoo ihmisvereen viehtyneen Draculan tarinan historiantutkijan näkökulmasta. Kirjassa yhdistelläänkin tositapahtumia, historiallista materiaalia ja fiktiota. Sony osti romaanin elokuvaoikeudet jo ennen sen julkaisua.


title: Kevätkynsimö

text: Kevätkynsimö ("Draba verna", syn. "Erophila verna") on kevätkesällä kukkiva, muuten huomaamaton ristikukkaiskasvi.


title: Kevätkynsimö

text: Kevätkynsimön hennonkarvaiset lehdet kasvavat maata vasten ruusukkeena. Kukissa on keltainen keskusta ja neljä valkeaa syvään uurrettua, lähes kahdeksi haljennutta terälehteä. Kukkavarret kohoavat 2–15 cm korkeuteen.


title: Kevätkynsimö

text: Kevätkynsimö kasvaa kuivilla, valoisilla paikoilla kuten kalliolla.


title: Kevätkynsimö

text: Kevätkynsimöä tavataan Ruotsin ja Suomen eteläosissa sekä Euroopassa ja siitä etelään.


title: Brittienglanti

text: Brittienglanti on englannin kielen muoto, jota puhutaan Britanniassa. Amerikanenglanti ja brittienglanti ovat ymmärrettäviä keskenään, mutta eroja on ääntämisessä ja joissain sanoissa. Brittienglannin ja amerikanenglannin kirjoituksessakin on jonkin verran eroja. Brittienglannille tyypillistä on myös kielen luokkaistuminen eli eri yhteiskuntaluokat puhuvat erilaista kieltä.


title: Brittienglanti

text: Brittienglannin yleiskieltä kutsutaan oxfordinenglanniksi. Sen ääntämistapa () perustuu eteläisen Englannin oppineeseen puhetapaan. Selvimmät erot britti- ja amerikanenglannin ääntämisessä ovat pitkä a (amerikanenglannissa ä), lyhyt o (amerikanenglannissa avoin a) ja t (amerikanenglannissa usein d). Myös yksittäisten sanojen ääntämisessä on eroja.


title: Tom Baker

text: Thomas Stewart Baker (s. 20. tammikuuta 1934) on brittinäyttelijä. Hän mm. esitti "Doctor Who" -sarjassa neljättä Tohtoria vuosina 1974–1981. Hän on myös kertoja sarjassa "Pikku-Britannia".


title: Rinko Kikuchi

text: Rinko Kikuchi () (oik. Yuriko Kikuchi (), s. 6. tammikuuta 1981 Kanagawan prefektuuri, Japani) on japanilainen näyttelijä. Hän on esiintynyt elokuvien, televisiosarjojen ja näytelmien lisäksi yli 20 televisiomainoksessa ja musiikkivideossa.


title: Rinko Kikuchi

text: Kikuchi teki ensiesiintymisensä vuonna 1999 Kaneto Shindōn ohjaamassa elokuvassa "Ikitai". Pian vuonna 2001 hän näytteli Kazuyoshi Komurin ohjaamassa elokuvassa "Sora no Ana", jota esitettiin monilla elokuvafestivaaleilla. Vuonna 2004 Kikuchi näytteli Katsuhito Ishiin ohjaamassa elokuvassa "Cha no Aji", joka valittiin Cannesin elokuvajuhlille.


title: Rinko Kikuchi

text: Kikuchi oli ehdolla monelle palkinnolle elokuvasta "Babel" muun muassa parhaasta naissivuosasta, jota hän ei voittanut mutta voitti silti muutamia muita palkintoja. Hän on 49 vuoden jälkeen ensimmäinen japanilainen näyttelijä, joka on ollut ehdolla parhaasta naissivuosasta Miyoshi Umekin jälkeen. Kikuchi näytteli seuraavaksi elokuvassa "The Brothers Bloom", jossa hän teki ensimmäisen täysin englanninkielisen roolisuorituksensa.


title: Suvi (peruna)

text: Suvi on suomalainen Sabinasta ja Stinasta risteytetty perunalajike. Suvin tärkkelysprosentti on 18,9.


title: Hämähäkkimies (animaatiosarja) (2. tuotantokausi)

text: Hämähäkkimies-animaatiosarjan 2. tuotantokausi kännistyi Yhdysvalloissa 9. syyskuuta 1995 ja päättyi 24. helmikuuta 1996. Fox Kids näytti alun perin Yhdysvalloissa jotkut alla olevista jaksoista väärässä järjestyksessä.


text: Muut rikollispomot, erityisesti Silvermane, määräävät Kinpinin viimeinkin tappavan Hämähäkkimiehen. Kingpin palkkaa kuusi Hämähäkkimiehen pahinta vihollista nappaamaan Hämähäkkimiehen. Viholliset ovat: Rhino, Kameleontti, Tohtori Mustekala, Skorpioni, Tärisyttäjä ja Mysterio. Mutta vielä pahempi uhka syntyy, kun Hämähäkkimies menettää voimansa yllättäen. Mitä Hämähäkkimies tekee, kun kaksi suurta uhkaa on käsillä?Hämähäkkimies on napattu ja naamio riisuttu, kiitos Kavalan kuusikon, mutta hän onnistuu vakuuttamaan olevansa huijari. Muualla, Kingpinin ja Silvermainin rikolliskamppailu jatkuu. Myös Nuijapää sekaantuu asiaan.


text: Mary Janen entinen poikaystävä palaa takaisin vainoamaan häntä. Selviää, että hänellä on kyky hallita vettä ja muuttaa ruuminsa vedeksi. Hämähäkkimiehen täytyy pysäyttää hänet ennen kuin on liian myöhäistä.Hämähäkkimies on huolissaan kasvavasta mutaatiostaan, joten hän menee pyytämään apua Ryhmä- X:ltä. Herbert Landon ja Mörkö (sarjakuvahahmo) sotkeutuvat asiaan. Henry McCoy alias Peto (sarjakuvahahmo) joutuu vaaraan ja Wolverine epäilee Hämähäkkimiestä osalliseksi, koska Peto on nähty viimeksi hänen seurassaan. Wolverine seuraa Hämähäkkimiestä, joka yrittää pelastaa Pedon Landonin laboratoriosta.Hämähäkkimies ja Ryhmä-X liittoutuvat estääkseen Landonin suunnitelman, joka tuhoaisi kaikki mutantit. Välienselvittelyssä Landon putosi mutantit ihmisiksi muuttavaan liuokseen ja muuttui itse erittäin voimakkaaksi, sähköä syöväksi mutantiksi.


text: Dr. Mariah Crawford keksii mahdollisen parannusaineen Hämhäkkimiehen taudille, mutta Michael Morbius on varastanut Peterin saastuneen verinäytteen ja testannut sitä. Koe epäonnistuu ja muuttaa hänet käsiensä kautta plasmaa imeväksi vampyyriksi.Hämähäkkimiehen mutaatio on pahentunut ja on nyt kasvattanut hänelle kuusi kättä. Morbius varastaa Neogenic Recombinatorin ja yrittää muuttaa itseään takaisin ihmiseksi. Tuomari alkaa jahdata Hämähäkkimiestä syyttäen häntä hyökkäyksistä.


text: Hämähäkkimiehen hirveä mutaatio on nyt pahimillaan. Hämähäkkimies on nyt myrkkyä sylkevä peto, Hämähäkkihirviö. Mariah Crawford liittoutuu Kravenin kanssa parantaakseen Hämähäkkimiehen, kun taas Tuomari haluaa tuhota hänet.


text: Vampyyreja metsästävä Blade saapuu New Yorkiin tuhoamaan Morbiuksen, mutta Hämähäkkimies haluaa liittoutua Bladen kanssa parantaakseen Morbiuksen ennalleen. Blade ei usko, vaan luulee Hämähäkkimiestäkin vampyyriksi ja yrittää tappaa hänet.


text: Morbius on hyväksynyt kohtalonsa vampyyrinä ja aikoo käyttää Neogenic Recombinatoria muuttaakseen kaikki ihmiset vampyyreiksi. Toisin sanoen, matkii Liskoa ensimmäisestä jaksosta vampyyri-tyyliin. Hämähäkkimies ja Blade onnistuvat pysäyttämään hänet, mutta Morbiuksen mutaatio kääntyy pahemmaksi.


text:
Vanha rikollispomo Silvermane haluaa Aikakiven, joka voisi nuorentaa hänet. Samalla Nuijapää ja uusi robotti nimeltään Megaslayer on Kingpinin lähettämänä saamaan Aikakivi. Myös Lisko sekaantuu asioihin.
Aikakivi toimii liian hyvin, kun Silvermane muuttuu vauvaksi ja Aikakiven vie Nuijapää, joka myy sen Adrian Toomesille, Norman Osbornin viholliselle.Aikakiveä käyttäen Adrian Toomesista tulee Korppikotka, jolla on kyky varastaa elinvoimaa nuoremmista ihmisistä. Hän taistelee Hämähäkkimiestä vastaan, muuttaen Hämähäkkimiehen, Debra Whitmanin sekä monia muita vanhuksiksi.


text: Kun korppikotka oli vienyt Hämähäkkimiehen nuoruuden, tämä hakee apua Curt Connorsilta, joka muuttuu Liskoksi ja Skorpioni, Dr. Farley Stillwell ja Norman Osborn sekaantuvat asiaan.


title: Kristy Cates

text: Kristy Cates on yhdysvaltalainen näyttelijä ja laulaja. Hänet tunnetaan parhaiten roolistaan Elphabana musikaalin Wicked Chicagon tuotannossa.


title: Kristy Cates

text: Cates aloitti esiintyjänuransa kolmevuotiaana laulaen ja esittäen itse kirjoittamiaan musikaaleja perheelleen. Catesin ollessa toisella luokalla hänen lahjansa huomattiin ja hän sai roolin laulavana kukkona joulunäytelmässä.


title: Kristy Cates

text: Catesin ollessa 17-vuotias hän sai ensimmäisen teatteriroolinsa ja päätti ruveta näyttelijäksi. Hän pääsi Cincinnatin yliopistoon College Conservatory of Musiciin. Hänen huonetoverinsa ja ystävänsä oli Shoshana Bean, joka on myös esiintynyt musikaalissa Wicked. Valmistuttuaan Cates muutti New Yorkiin.


title: Kristy Cates

text: Pari kuukautta muuttonsa jälkeen Cates sai roolin "Princess Idassa". Vuonna 2003 Cates esiintyi "Boobs! The Musical" –musikaalin off-Broadway tuotannossa. Hän sai kriitikoilta positiivisia arvosteluja.


title: Kristy Cates

text: Vuonna 2003 Cates sai roolin uudesta musikaalista Wicked osana kokoonpanoa ja sijaisnäyttelijänä Idina Menzelille. Maaliskuussa 2005 Wickedin Yhdysvaltain kiertueen tähti Stephanie J. Block loukkaantui ja Cates lennätettiin hänen sijaisekseen Torontoon. Hänen ollessaan Torontossa häntä pyydettiin Ana Gasteyerin sijaisnäyttelijäksi Wickedin Chicagon tuotantoon. Cates korvasi Ana Gasteyerin kokopäiväisesti 24. tammikuuta 2006. Hän esiintyi Wickedissä Stacie Morgain Lewisin kanssa. Cates lopetti esiintymisen Wickedissä 10. joulukuuta 2006.


title: Kristy Cates

text: Tammikuussa 2007 Cates palasi Chicagoon viikonlopuksi esittämään soolokeikkoja. Jokainen esitys oli loppuunmyyty.


title: Kristy Cates

text: Cates on myös saanut roolin Martyna viikonpituisessa tuotannossa Grease-musikaalista, jota esitetään St. Louisissa Muny-teatterissa.


title: Guitar Hero: Rocks the 80s

text: Guitar Hero: Rocks the 80s (Pohjois-Amerikassa nimellä "Guitar Hero Encore: Rocks the 80s") on Harmonixin ja RedOctanen julkaisema musiikkipeli. Peli julkaistiin PlayStation 2:lle heinäkuussa 2007. "Rocks the 80s" on viimeinen Harmonixin kehittämä "Guitar Hero" -peli. Pelin kappaleet ovat 1980-luvulta ja hahmojen ulkonäkö on 1980-luvun tyylistä.


title: Guitar Hero: Rocks the 80s

text:
Pelissä on yhteensä 30 kappaletta, joista kuusi (20 %) on alkuperäisen artistin esittämiä. Toisin kuin aikaisemmissa "Guitar Hero" -peleissä, "Rocks the 80s":ssä ei ole lainkaan pelin sisäisellä rahalla ostettavia bonuskappaleita. Kaikki muut kappaleet paitsi "Because, It’s Midnite" on julkaistu 80-luvulla, johon pelin nimi viittaa.
Lihavoidut kappaleet ovat alkuperäisen artistin esittämiä, muut ovat covereita.


title: Mikko Strömberg

text: Mikko Strömberg (s. 5. maaliskuuta 1979 Helsinki, Suomi) on suomalainen jääkiekkomaalivahti.


title: Mikko Strömberg

text: Strömberg on HIFK:n juniorikoulun kasvatti. Hän pelasi ensimmäisen SM-liigaottelunsa kaudella 2001–2002, jolloin toimi pääosin kakkosvahtina ja kävi välillä hakemassa Mestiksestä peliaikaa. Hän siirtyi kaudelle 2002–2003 Ruotsiin Team Kiruna Minersiin, jossa visiitti ei onnistunut ja pesti kesti puoli vuotta, loppukauden Strömberg aukoi luukkua Kiekko-Vantaan riveissä. Hän teki kaudelle 2003–2004 sopimuksen Mikkelin Jukureiden kanssa, jossa pelasi kaksi loistavaa kautta ja hänet valittiin Mestiksen arvokkaimmaksi pelaajaksi kauden 2004–2005 päätteeksi. Nämä avasivat Strömbergille ovet liigaan ja Lappeenrannan SaiPaan.


title: Mikko Strömberg

text: Toisella SaiPa-kaudellaan Strömberg sai tilaisuuden vakiinnuttaa paikkansa ykkösmaalivahtina Rob Zeppin loukkaannuttua, muttei onnistunut vakuuttamaan valmennusjohtoa. Tammikuussa Strömberg kaupattiin Espoon Bluesiin, jossa hän pelasi vain yhden erän ajan.


title: Mikko Strömberg

text: Strömberg siirtyi vuonna 2007 Kärppiin korvaamaan polvensa loukannutta Jaakko Suomalaista. Lokakuun yhdeksäntenä 2007 Strömberg siirtyi itävaltalaisseura Innsbruck Haieniin Jaakko Suomalaisen toivuttua polvivammastaan. Kaudella 2008–2009 Strömberg edusti HPK:ta. HPK:sta hän siirtyi kaudeksi 2009–2010 Jokereihin.


title: Mikko Strömberg

text: Tammikuussa 2011 Strömberg siirtyi Serie A:n HC Val Pusteriaan, joka joutui hankkimaan uuden maalivahdin, kun Tommi Nikkilä loukkaantui. Strömberg pelasi Val Pusteriassa puolitoista kautta ja ilmoitti lopettamisestaan keväällä 2012.


title: Île Saint-Louis

text: Île Saint-Louis on Seinejoen saari Ranskan pääkaupungissa Pariisissa, Île de la Citén itäpuolella. Se on nimetty 1200-luvulla eläneen kuningas Ludvig IX:n eli Ludvig Pyhän () mukaan. Saari on kytköksissä manner-Pariisiin sen molemmilta puolilta lähtevien siltojen kautta, ja Île de la Citén saarelle Pont Saint Louis -sillan kautta. Saari kuuluu Pariisin 4. arrondissementtiin.


title: Île Saint-Louis

text: Vaikka Île Saint-Louis sijaitsee suurkaupungin sydämessä, se muistuttaa ilmapiiriltään ranskalaista maalaiskylää.


title: Île Saint-Louis

text: Île Saint-Louis on viereisen Île de la Citén ohella ainoa nykyisessä Pariisissa säilynyt alkujaan luonnon muodostama saari; kaupunin länsiosassa sijaitseva Île aux Cygnes on täysin keinotekoinen.


title: Île Saint-Louis

text:
Île Saint-Louis on selvästi pienempi kuin Île de la Cité, ja sen pinta-ala on noin 11 hehtaaria. Se on likipitäen suunnikkaan muotoinen, ja sen pidemmät sivut ovat 525 metrin, lyhemmät 250 metrin pituiset. Pidemmät sivut ovat suunnilleen länsi-itä-suuntaiset. Sen pidempi, luode-kaakko-suuntainen lävistäjä, joka ulottuu Place Louis-Aragonilta Square Baryelle, on noin 700 metrin pituinen.
Hallinnollisesti Île Saint-Louis kuuluu Pariisin 4. arrondissmenttiin, jolla on myös nimi "Arrondissement de l’Hôtel-de-Ville". Yhdessä Île de la Citén itäosan kansaa se muodostaa kaupunginosan nimeltä "Quartier Notre-Dame".


title: Île Saint-Louis

text: Ennen vuotta 1860 saari kuului Pariisin silloiseen 9. arrondissementtiin ja muodosti yksinään Île-Saint-Louis'n kaupungiosan. Ranskan vallankumouksen aikana se oli yksi Pariisin 48 sektiosta, ja se sai tuolloin nimen "Section de la Fraternité" ("veljeyden sektio").


title: Île Saint-Louis

text: Saaria lukuun ottamatta 4. arrondissementti sijaitsee Seinen pohjoispuolella eli "oikealla rannalla" (), josta saarelle johtaa kolme siltaa. Lisäksi saarelta johtaa yksi silta Île de la Citélle sekä kaksi siltaa Seinen eteläpuolelle eli "vasemmalle rannalle"' (), Pariisin 5. arrondissementtiin. Saaren itäkärjen kautta kulkee bulevardi "Boulevard Henri IV", joka johtaa Boulevard Saint-Germainin itäpäästä Place de la Bastillelle.


title: Île Saint-Louis

text: Vuoden 2013 alussa saarella asui 2426 henkilöä.


title: Île Saint-Louis

text: Pariisi sijaitsi alun perin Citén saarella. Kuningas Kaarle Kaljupää lahjoitti sen itäpuolella sijainneen silloin vielä asumattoman saaren, nykyisen Île Saint-Louis'n, Pariisin piispalle vuonna 867. Myöhemmin saari joutui Notre-Damen tuomiokapitulin hallintaan, minkä vuoksi se sai nimen "Île Notre-Dame", vaikka itse Notre-Damen katedraali sijaitseekin viereisellä Citén saarella. Tällä nimellä saari tunnettiin vuoteen 1726 saakka. Saari yhdistettiin 1300-luvulla joen etelärantaan puusillalla, joka sijaitsi nykyisen Pont de la Tournellen paikalla. Saarta käytettiin varsinkin laidunmaana ja varastoalueena, mutta Ranskan kuninkaat järjestivät siellä toisinaan myös suuria julkisia seremonioita.


title: Île Saint-Louis

text: Kun Filip II August 1200-luvulla rakennutti Pariisia ympäröineen linnoitusten ketjun, Île Notre-Dame jaettiin kanavalla kahtia muurin kohdalta. Kanavan länsipuolisella saarella säilyi nimi Île Notre-Dame, kun taas tällöin muodostunut pienempi itäinen saari sai nimen sai nimen "Île aux vaches" ("Lehmien saari").


title: Île Saint-Louis

text: Île aux Vaches oli niittyjen peittämä saari, jossa ei ollut asutusta. Se yhdistettiin jälleen Île Notre-Dameen 1600-luvulla, kun saarta ryhdyttiin rakentamaan kaupunkimaisesti.


title: Île Saint-Louis

text: Jo Henrik IV:n aikana esitettiin suunnitelmia Île Notre-Damen ja Île aux Vachesin rakentamiseksi kaupunkimaisesti, mutta vasta Ludvig XIII:n vuonna 1614, jolloin Ludvig XIII:n oli jo kuninkaana mutta leskikuningatar Maria de’ Medici toimi vielä sijaishallitsijana, siltaurakoitsija Christophe Marie sai tehtäväkseen saarten rakentaminen. Île Saint-Louis'sta tuli Pariisin ensimmäinen yhtenäisen suunnitelman mukaan rakennettu alue. Marien yhteistyökummaneina toimivat Lugles Poulleter ja François Le Regrattier, ja hän vastasi saarten välisen kanavan täyttämisestä, pysyvien siltojen rakentamisesta ja rantalaiturien vahvistamisesta, minkä vastineeksi hän sai saareen hallintaoikeuden 60 vuoden ajaksi.


title: Île Saint-Louis

text: Notre-Damen tuomiorovastien vastalauseista huolimatta saari rakennettiin noin 30 vuoden kuluessa täyteen asuintaloja. Saarten välinen kanava täytettiin, joten ne muodostivat jälleen yhden ainoan saaren. Rakennusten tukemiseksi saari ympäröitiin pengerretyillä rantakaduilla, jotka olivat sen verran korkeita, että ne jäivät kuivilleen joen tulviessakin. Kadut rakennettiin ruutukaavan mukaisesti siten, että saaren halki pituussuunnassa kulki Rue Saint-Louis-en-l'Île.


title: Île Saint-Louis

text: Saarelle rakennettiin joukko palatsimaisia asuintaloja, "hôtels particuliers", joiden vuoksi se sai liikanimen "palatsien saari".. Osan niistä suunnittelivat arkkitehdit Louis le Vau ja François Le Vau, jotka itsekin muuttivat asumaan saarelle. Jälkimmäinen suunnitteli myös saarella sijaitsevan kirkon, "Église Saint-Louis-en-l’Îlen", joka valmistui vuonna 1644.


title: Île Saint-Louis

text:
Saarelta manterelle Seinen kummallekin puolelle rakennettiin joukko siltoja. Pont Marie valmistui vuonna 1635, ja Pont de la Tournelle rakennettiin aikaisemmin tuhoutuneen sillan paikalle vuonna 1656. Pont Saint-Louis, joka yhdisti Île Saint-Louis'n ja Île de la Citén, valmistui vuonna 1630, mutta se romahti jo muutamaa vuotta myöhemmin, ja aikojen kuluessa paikalle on jo kuusi kertaa rakennettu uusi silta puretun tai tuhoutuneen tilalle.
Île Saint-Louis sai nykyisen nimensä vuonna 1726. Se nimettiin Ranskan kuningas Ludvig IX:n eli Pyhän Ludvigin ( mukaan, joka oli Ludvig XIII:n suojeluspyhimys ja samalla hänen esi-isänsä. Perimätiedon mukaan Ludvig IX:llä olisi ollut tapana tulla Île aux Vachesille rukoilemaan, ja sinne hän olisi kokoontunut ritariensa kanssa vuonna 1269 ennen lähtöään kahdeksannelle ristiretkelle, joka kuitenkin koitui hänelle kohtalokkaaksi: hän kuoli vuotta myöhemmin Tunisissa punatautiin.


title: Île Saint-Louis

text: Île Saint-Louis on pitkälti pysynyt sellaisena kuin miksi se 1600-luvulla rakennettiin. Muutamia rakennuksia on tosin purettu, varsinkin 1800-luvulla ja 1900-luvun alkupuolella, osa niistä uusien katujen rakentamiseksi. Erityisesti Haussmannin johdolla 1800-luvulla toteutun Pariisin suurisuuntainen uudelleenrakennushankkeen yhteydessä saaren itäisen kärjen läpi rakennettiin Boulevard Henri IV siltoineen (Pont Sully), jolloin sen tieltä purettiin muutamia rakennuksia, erityisesti "Hôtel de Bretonvilliers". Muilta osin Haussmannin kaupunkiuudistuskin jätti saaren vanhan rakennuskannan koskemattomaksi.


title: Île Saint-Louis

text: Ennen Haussmannin aikaa nykyisen Pont Sullyn paikkeilla oli ollut vain kaksi vanhaa kävelysiltaa. Muistakin saarelle johtaneista silloista osa on myöhemmin korvattu uudelle. Vuonna 1862 saarelta Seinen pohjoisrannalle rakennettiin kokonaan uusi silta, Pont Louis-Philippe, ja sen jatkeeksi vanhojen korttelien läpi puhkaistiin katu "Rue du Bellay". Myös Île de la Citén ja Île Saint-Louis'n välillä oli silta jo 1600-luvulla, mutta nykyinen silta, "Pont Saint-Louis", on rakennettu vasta vuonna 1970.


title: Île Saint-Louis

text: 1980-luvulta lähtien Île Saint-Louis on tullut suosituksi myös sellaisten henkilöiden keskuudessa, jotka varsinaisesti asuvat muualla ja joilla on vain toissijainen asunto Pariisissa. Saaren keskiosissa varsinkin monet pienet huoneistot on muutettu toissijaisiksi asunnoiksi..


title: Île Saint-Louis

text: Hôtel Lambergin omistaa nykyisin Qatarin hallitsijasuvun jäsen Abdallah Ben Abdallah-Al-Than. Rakennuksessa syttyi heinäkuussa 2013 suuri tulipalo.


title: Île Saint-Louis

text: Île Saint-Louis on kokonaisuudessaan asuntoaluetta. Siellä on useita palatsimaisia asuinrakennuksia, jollaisista käytetään nimitystä "hôtel particulier". (Ranskan kielen sana "hôtel" tarkoittaa, paitsi hotellia, myös ylellistä kaupunkitaloa.


title: Île Saint-Louis

text:
Saaren rantakatujen varsilla olevista rakennuksista voidaan mainita seuraavat:
Vaikka useimmat saaren rakennukset eivät "hôtel"-nimityksestään huolimatta ole hotelleja, saarella toimii myös kaksi hotellia, Hôtel des Deux Îles ja Hôtel du Jeu de Paume.


title: Île Saint-Louis

text: Saaren ainoa kirkko on arkkitehti François Le Vaun suunnittelema Église Saint-Louis-en-l’Île.


title: Île Saint-Louis

text: Saaren itäkärjessä on Square Barye -niminen aukio, jossa on kuvanveistäjä Antoine-Louis Baryen muistomerkki.


title: Île Saint-Louis

text:
Rue Saint-Louis en l'Îlen varrella toimii myös arvostettu jäätelönvalmistaja Berthillon. kahviloineen, joka tunnetaan myös sorbeteistaan.
Saarella, Quai d'Anjoun varrella toimii myös pieni teatteri, "Théâtre de l'Île-Saint-Louis Paul Rey". Teatteriesitysten lisäksi siellä pidetään myös konsertteja.


title: Île Saint-Louis

text: Île Saint-Louis'hin johtavat seuraavat viisi siltaa:


title: Île Saint-Louis

text: Île Saint-Louis'n rantoja pitkin kulkevat seuraavat rantakadut:


title: Île Saint-Louis

text: Saaren keskellä kulkee koko saaren halki Seinen suuntaisena rue Seint-Louis-en-l'Île, joka on rantakatujen lukuun ottamatta saaren ainoa Seinen suuntainen katu.


title: Île Saint-Louis

text: Saaren muut kadut ovat Boulevard Henri IV:tä lukuun ottamatta kaikki kohtisuorassa Rue Saint-Louis-en-l'Îleen nähden. Osa niistä kulkee koko saaren poikki, mutta kolme niistä päättyy Rue Saint-Louis-en-l’Îlelle. Idästä länteen lueteltuina ne ovat:


title: Île Saint-Louis

text:
Saaren länsikärjessä sijaitsee aukio Place Louis-Aragon.
Mikään Pariisin metron linja ei kulje Île Saint-Louis'n kautta. Lähimpänä saarta sijaitsevat metroasemat ovat linjan 7 asemat "Pont Marie" ja "Sully", jotka molemmat sijaitsevat Seinen pohjoispuolella.


title: Île Saint-Louis

text: RATP:n bussilinja 67 kulkee saaren poikki pohjoisesta etelään Rue des Deux-Ponts'ia pitkin, ja sillä on pysäkki jokseenkin keskellä saarta. Saaren itäpäässä Boulevard Henri-IV:ta pitkin kulkevat linjat 86 ja 87, joilla on siellä pysäkki molemmissa kulkusuunnissa.


title: Île Saint-Louis

text: Île Saint-Louis'ssa ovat asuneet muun muassa seuraavat tunnetut henkilöt:


title: Maryam Hassan

text: Maryam Aishah Hassan (s. 27. tammikuuta 1993 Brooklyn, New York) on yhdysvaltalainen näyttelijä. Hän tuli tunnetuksi roolistaan Tomikana "School of Rock" -komediassa (2003).


title: Mercedes-Benz E-sarja

text: Mercedes-Benz E-sarja on Mercedes-Benzin vuodesta 1968 lähtien valmistama edustusluokan automalli. E-sarjaa valmistetaan porrasperäisenä sedanina, farmariautona, coupéna ja avoautona. Mallinimessä kirjain E on ollut vuodesta 1993 alkaen.


title: Mercedes-Benz E-sarja

text: E-sarjaa rekisteröidään vuosittain uutena Suomessa noin 1 000 kappaletta. Malli on suosittu taksikäytössä, jotka ovat miltei poikkeuksetta dieseleitä. Varsinaisessa taksimallissa on alustassa hieman vahvemmat jousitukset tai iskunvaimentimet. Moottorivalikoima on laaja alkaen 1,8-litraisesta, ylöspäin aina 6,2-litraiseen saakka.


title: Mercedes-Benz E-sarja

text: W114/W115-mallia valmistettiin vuodesta 1968 vuoteen 1976 asti. Kuusisylinterisillä moottoreilla varustettu W114 ja neli- sekä viisisylinterisillä moottoreilla varustettu W115 olivat huomattavasti edeltäjäänsä (W110) modernimpia. Pyöreät ajovalot oli muutettu suorakaiteen muotoisiksi pystylampuiksi. Autossa esiteltiin myös maailman ensimmäinen viisisylinterinen dieselmoottori. Vuonna 1973 malli sai faceliftin, jolloin muun muassa etusäleikkö ja sisusta uudistettiin. Uuden version tunnistaa myös takavaloumpioiden urituksesta. W114:sta valmistettiin myös kaksiovista coupé-mallia.


title: Mercedes-Benz E-sarja

text: W123-malli oli Mercedes-Benzin tärkein mallisarja vuosina 1976–1985. Se tunnetaan edelleen erittäin kestävänä yksilönä ja jopa miljoonan ylittäneet kilometrilukemat eivät ole harvinaisia. Ensimmäiset autot valmistuivat joulukuussa 1975 ja tuotanto päättyi tammikuussa 1986. W123 oli ensimmäinen Mercedes-Benz, jota valmistettiin kolmella eri korivaihtoehdolla: sedan, farmari ja coupé. Alkuperäistä mallia valmistettiin vuoden 1979 heinäkuuhun asti, jolloin esiteltiin uudistettu malli. Tätä uudempaa mallia valmistettiin kesään 1982 asti, jolloin esiteltiin kolmas, vuoden 1985 alkuun asti valmistettu malli. Auto on edelleen yleinen liikenteessä ja ympärivuotisena käyttöautona.


title: Mercedes-Benz E-sarja

text: ”Kiertotähti”-lempinimen saanut ja laadukkaana autona pidetty W124 on Mercedes-Benzin W123-mallin seuraaja. W124 esiteltiin joulukuussa 1984. Aluksi esiteltiin sedan ja myöhemmin syyskuussa 1985 myös farmarimalli (T). Maaliskuussa 1987 esiteltiin myös coupé ja vuonna 1990 cabriolet. Auto oli täysin uudelleenmuotoiltu ja sen ilmanvastuskerroin oli yksi markkinoiden pienimmistä. Ensimmäinen facelift-malli tuli vuonna 1989 ja toinen vuonna 1993, jolloin muun muassa etusäleikkö ja ajovalot saivat hieman uudenlaista muotoilua. Korimallinkin merkintä muuttui facelift-mallin myötä W124E-malliksi, jolloin E-sarja-nimeä alettiin ensimmäisen kerran käyttää. Sedan-mallin valmistus lopetettiin kesällä 1995, mutta farmaria ja coupéa valmistettiin vuoteen 1996 ja cabrioletia 1997 saakka. Auto sai suurta suosiota markkinoilla ja W124:ää on liikenteessä vielä paljolti.


title: Mercedes-Benz E-sarja

text: Mercedes-Benz W210:n sedan-mallia valmistettiin vuodesta 1995 vuoteen 2002 ja farmaria (T) vuodesta 1996 vuoteen 2003. W210-mallin myötä E-sarjan ulkomuodot muuttuivat varsin radikaalisti muun muassa täysin uudenlaisten etuvalojen ansiosta (neljä pyöreää umpiota). Syksyllä 1999 esiteltiin mallivuodeksi 2000 facelift-malli, mutta muutokset alkuperäiseen ovat lähinnä kosmeettisia. Tällöin muun muassa suuntavilkut siirrettiin sivupeileihin. Alkuun huippumallina oli E 50 AMG, joka korvattiin vuonna 1998 E 55 AMG -mallilla. Kyseinen ”Väyrysenä” tunnettu malli ei osoittautunut aivan yhtä kestäväksi kuin edeltäjänsä W124.


title: Mercedes-Benz E-sarja

text: E-sarjan sedan-malli esiteltiin Brysselissä vuonna 2002 ja farmari vuoden 2003 alussa. Edelliseen malliin verrattuna uutta olivat muun muassa sähköhydrauliset SBC-jarrut. Moottoritilavuudet vaihtelevat 1,8 ja 5,4 litran välillä. Syksyllä 2003 esiteltiin myös nelivetoiset 4Matic-mallit. Mallivuodeksi 2007 esiteltiin facelift-malli, joka ulkonäöllisesti muistutti hyvin pitkälti alkuperäistä W211-mallia. Valmistajan ilmoituksen mukaan siinä oli kuitenkin 2 000 uutta osaa. Moottorivalikoima uusiutui ja varusteita lisättiin. Lisäksi poistettiin huonomaineiset SBC-jarrut. Moottorivalikoiman huipulle esiteltiin 6,2-litrainen AMG-versio.


title: Mercedes-Benz E-sarja

text: Mercedes-Benz E-sarjan kuudes korimalli (W212) oli esittelyhetkenään kehittynein Mercedes-Benz-merkkinen automalli. Mercedes-Benz halusi palata coupé-sedan-farmari-järjestelmään, joten merkki toi markkinoille nyt tauon jälkeen myös coupé-korimallin, kuten W124-sarjassa. Ajovaloja keulalla on edelleen neljä kappaletta, nyt entistä dynaamisemmassa asetelmassa kantikkaina. Lisäksi moottoreja kehitettiin kohti suurempaa tehoa, vääntöä ja pienempää polttoaineenkulutusta ja päästöjä. Näistä mainittavin on 2,1-litraisesta nelisylinterisestä dieselistä oleva tehokkain tehoversio 250 CDi -dieselmoottori.


title: Lassila & Tikanoja

text: Lassila & Tikanoja Oyj (L&T) on ympäristöhuollon ja kiinteistöjen sekä laitosten tukipalvelujen tuottamiseen keskittynyt suomalainen yritys. Vuonna 1905 Vaasassa perustettu yritys oli alun perin tukkuliike. Vuonna 1923 tukkukaupan rinnalle aloitettiin myös vaatteiden valmistaminen. Yhtiön perustivat Josef Lassila ja Frithiof Tikanoja. Yhtiö toimii Suomen lisäksi Ruotsissa, Latviassa, Venäjällä ja Norjassa.


title: Lassila & Tikanoja

text: Yhtiö on ollut noteerattuna Helsingin pörssissä vuodesta 1961 lähtien. Vuoden 2014 lopussa yhtiöllä oli 10 152 osakkeenomistajaa.


title: Lassila & Tikanoja

text: Josef Lassila ja Frithiof Tikanoja perustivat Lassila & Tikanojan vuonna 1905 Vaasassa tukkukaupaksi, jonka tuotteita olivat kangas- ja rihkamatavarat sekä kulutustavarat, kuten saippua, silakka, rinkelit ja makeiset. Se laajeni ympäri Suomen ja kasvoi Pohjoismaiden suurimmaksi yksityiseksi tukkuliikkeeksi.


title: Lassila & Tikanoja

text: Vuonna 1923 Lassila & Tikanoja aloitti tukkukaupan rinnalla valmisvaatteiden valmistuksen. Siinä keskityttiin miestenvaatteisiin Vaasaan perustetussa puku- ja paitatehtaassa. Sotien jälkeen se muuttui Tiklas Oy -nimiseksi tytäryhtiöksi. Miesten siviilivaatteiden valmistuksesta laajennettiin yritysoston kautta vuodevaatteisiin, ja tuotantoa laajennettiin Vaasasta vuonna 1952 Seinäjoelle. 1960-luvulla Lassila & Tikanoja laajensi tekstiiliteollisuuttaan ostamalla enemmistöosuuden turkulaisesta Kutomo & Punomo Oy:stä sekä Helsingin Kutomo ja Kravatti Oy:stä.


title: Lassila & Tikanoja

text: Tiklaksen Seinäjoen-tehdasta laajennettiin vuonna 1964 mahdollistamaan vientikaupan aloittaminen Neuvostoliittoon, jonne vietiinkin pian kaksi kolmasosaa tuotannosta. Tiklaksesta tuli Lassila & Tikanojan tärkein osa, ja se säilyi sellaisena läpi 1970-luvun. Vuonna 1969 Tiklas työllisti noin 1 800 ihmistä, ja sen 94 miljoonan markan liikevaihdosta oli 71 prosenttia viennistä. Tiklas oli 1980-luvulle saakka Suomen suurimpia vaatetusteollisuusyrityksiä.


title: Lassila & Tikanoja

text: 1980-luvulla Lassila & Tikanoja laajentui yritysostoilla uusille toimialoille. Vuonna 1982 se osti kuitukangasvalmistaja J. W. Suominen Oy:n ja vuonna 1988 muovipakkausvalmistaja Amerplast Oy:n. Vuonna 1989 Lassila & Tikanoja osti 74 prosenttia Säkkiväline Oy:n osakkeista ja myöhemmin loputkin osakkeista. Säkkiväline listattiin Helsingin pörssiin vuoden 1989 alussa.


title: Lassila & Tikanoja

text: Suomen 1990-luvun alun lamassa ja Neuvostoliiton bilateraalikaupan loputtua Topman-kenkäteollisuus myytiin pois ja Tiklas yhdistettiin kuopiolaisen Piretta-P.T.A.:n kanssa uudeksi Avardo Oy:ksi, josta Lassila & Tikanoja omisti kolmanneksen. Vuonna 1995 myös Avardo meni konkurssiin, jolloin Lassila & Tikanoja luopui vaatetusteollisuudesta, ja ympäristönhuollosta tuli 1990-luvun lopulla Lassila & Tikanojan suurin toimiala. Säkkivälineestä tuli toimialan johtava yritys Suomessa, kun se osti keväällä 2000 WM Ympäristöpalvelut Oy:n.


title: Lassila & Tikanoja

text: Syksyllä 2001 Lassila & Tikanoja Oyj:stä erotettiin Suominen Yhtymä Oyj, joka listautui itsenäisenä yhtiönä pörssiin. Säkkiväline-nimestä luovuttiin perinteisen Lassila & Tikanoja -nimen hyväksi.


title: Lassila & Tikanoja

text: Yrityksen toimitusjohtajana vuodesta 2001 kymmenen vuotta toiminut Jari Sarjo jätti tehtävän kesäkuussa 2011. Hänen tilallaan aloitti 1. marraskuuta 2011 Pekka Ojanpää Kemirasta. Ojanpää kuoli lento-onnettomuudessa Zimbabwessa 23. marraskuuta 2018. Eero Hautaniemi aloitti Lassila & Tikanojan toimitusjohtajana 1. tammikuuta 2019.


title: Sjofn (albumi)

text: Sjofn on kansanmusiikkiyhtye Gjallarhornin kolmas albumi, joka julkaistiin vuonna 2000. Se on nimetty skandinaavisessa mytologiassa esiintyneen Sjofn-jumalattaren mukaan.


title: Lovön

text: Lovön on saari Mälaren-järvessä, Ekerön kunnan alueella, Ruotsin Tukholman läänissä. Saari tunnetaan etenkin siellä sijaitsevasta Drottningholmin linnasta, Ruotsin kuningasperheen yksityisresidenssistä. Lovönin saari on ollut osa Ekerön kuntaa vuodesta 1952 lähtien. Sitä ennen saari muodosti oma kuntansa, jonka nimi oli Lovö.


title: Bo Derek

text: Bo Derek (syntymänimeltään Mary Cathleen Collins; s. 20. marraskuuta 1956 Long Beach, Kalifornia) on yhdysvaltalainen näyttelijä ja malli.


title: Bo Derek

text: Bo aloitti elokuvauransa 1970-luvun lopussa ja hänestä tulikin nopeasti suosittu seksisymboli. Hänen näyttelijänuransa on kuitenkin ollut usein takkuilevaa. Vuonna 2006 hän näytteli muun muassa yhdysvaltalaisessa telenovelassa "Muotitalo".


title: Bo Derek

text: Yksityiselämässään Bo Derek on tunnettu konservatiivinen republikaani, joka on tukenut muun muassa George W. Bushin presidentinvaalikampanjoita. Hän oli naimisissa näyttelijä-ohjaaja John Derekin kanssa vuodesta 1976 aina tämän kuolemaan asti vuoteen 1998.


title: Strandkyrkogården

text: Strandkyrkogården on hautausmaa Ruotsin pääkaupungissa Tukholmassa. Se sijaitsee Skrubban kaupunginosassa, Skarpnäckin kaupunginosa-alueella. Hautausmaa vihittiin käyttöön 20. syyskuuta vuonna 1996, ja se käsittää 25 hehtaarin suuruisen alueen. Yhteensä se voi käsittää noin 25 000 hautaa.


title: Kungliga begravningsplatsen

text: Kungliga begravningsplatsen on hautausmaa Solnan kunnassa Ruotsissa. Se on osa Hagaparkenia ja sijaitsee Karlsborgin saarella Brunnsvikenissä. Se on hautausmaa Ruotsin kuningasperheen jäsenille ja on ollut käytössä vuodesta 1922 lähtien.


title: Savave

text: Savave on saari Nukufetaun atollilla Tuvalussa, joka sijaitsee Tuvalun pääsaari Funafutista luoteeseen. Siellä on 546 asukasta (2006), joista osa heistä asuu Savave-nimisessä kylässä saaren länsiosassa. Toisen maailmansodan aikaan amerikkalaiset rakensivat lentokentän viereiselle Motulalon saarelle, mutta Savaven asukkaiden elämään kenttä ei juuri vaikuttanut, sillä saaria erottaa laguuni.


title: Pelko ja viha

text: Pelko ja viha on Pelle Miljoona & 1980 -yhtyeen keväällä 1979 julkaistu esikoisalbumi ja Pelle Miljoonan toinen albumi. Albumi on äänitetty "Love Studiossa" alkuvuodesta 1979 Reino Isoahon, Måns Groundstroemin ja Heikki Höltän johdolla. Levyllä soittaa Pelle Miljoona & 1980:n ensimmäinen kokoonpano, johon ei vielä kuulunut Stefan Piesnack. Ennen albumia yhtye oli esiintynyt nimillä "Pelle Miljoona & 1978" ja "Pelle Miljoona & 1979".


title: Pelko ja viha

text: Albumin kansikuvasta on kaksi eri versiota. CD:n ja eräiden vinyylien kannessa on kuva, jossa Pelle Miljoonan silmät ovat kierossa ja Tumppi Varonen ylpeänä, kun taas toisissa vinyyleissä on kansi, jossa Varosen ja Miljoonan ilmeet ovat erilaiset. Vinyylin ensimmäisessä painoksessa kannet olivat laminoidut.


title: Pelko ja viha

text: Pelko ja viha on tunnetuimpia Pelle Miljoonan 1980-luvun alun yhtyeiden julkaisemista albumeista Viimeisen syksyn ja Moottoritie on kuuman rinnalla. Kappale "Enää itkeä voit" on cover-versio Bob Dylanin kappaleesta "Like a Rolling Stone". Kappaleessa pianoa soittaa Yari. CD-remasteroinnin bonuskappaleessa "Intiaanikesä" basisti Ari Taskinen vastaa myös kitarasta, koska Rubberduck Jonesin mielestä kappale oli niin huono, ettei hän viitsinyt soittaa sitä.


title: Pelko ja viha

text: A-puoli


title: Pelko ja viha

text: B-puoli


title: Pelko ja viha

text: CD-remasteroinnin bonuskappaleet


title: Marti Noxon

text: Marti Noxon, alk. Martha Mills Noxon (s. 25. elokuuta 1964) on yhdysvaltalainen käsikirjoittaja, joka tunnetaan kenties parhaiten työstään kirjoittajana ja tuottajana televisiosarjan "Buffy, vampyyrintappaja" parissa. Hän on "Buffyn" lisäksi työskennellyt muun muassa televisiosarjoissa "Pahan tytär", "Greyn anatomia" ja "Mad Men".


title: Marti Noxon

text: Noxon toimi mukana "Buffyssa" sen toiselta tuotantokaudelta alkaen ja kohotettiin sarjan kuudennella tuotantokaudella sarjan tuotannosta vastaavaksi show runneriksi. Hän on kirjoittanut useita sarjan jaksoja ja sen lisäksi ohjannut niistä kaksi. Noxon on myös kahdesti esiintynyt sarjassa; ensimmäisen kerran hänet nähtiin musikaalijaksossa ”Vielä kerran tunteella”, jossa hän esitti parkkisakon saanutta naista. Hän uusi roolinsa vielä sarjan seitsemännen tuotantokauden jaksossa "Noiduttu". Molemmilla kerroilla Noxon lauloi vuorosanansa. Hänen laulutaitoaan käytettiin hyväksi myös "Buffyn" spin-offissa "Angel", jonka kolmannella kaudella Noxon lauloi erään fiktiivisen tv-sarjan tunnussävelmän.


title: Marti Noxon

text: Noxon on käsikirjoittanut vuonna 1999 ensi-iltansa saaneen elokuvan "Just A Little Harmless Sex", jonka ohjasi Rick Rosenthal. Hän oli mukana käsikirjoittamassa ja tuottamassa tv-sarjaa "Paholaisen tytär", mutta sarja lopetettiin jo kahdeksan jakson jälkeen. Noxon työskenteli myös pikaisesti tuottajana sarjassa "Pako". Vuonna 2006 Noxon oli mukana tv-sarjassa "Brothers & Sisters", jossa hän toimi hetken ajan showrunnerina. Tammikuusta huhtikuuhun 2007 Noxon työskenteli käsikirjoittajana ja tuottajana tv-sarjassa "Greyn anatomia". Hänen on ilmoitettu siirtyvän showrunneriin toimeen "Greyn" tulevaan spin-offiin "Rakkauden anatomia".


title: The Fishfaces

text: The Fishfaces oli suomalainen rockyhtye, jonka laulaja Claude perusti aiemman yhtyeensä Smackin hajottua. Yhtye julkaisi kaksi studioalbumia, "Lovesongs for Hyenas" (1993) ja "Leaving the Planet" (1998). The Fishfacesin kappaleiden tekijöinä olivat pääasiassa Claude, kitaristi Juha Mezola ja basisti Saikki.


title: The Fishfaces

text: Yhtyeen ensimmäinen basisti oli "Tappari" eli TB Widow, joka korvattiin erimielisyyksien vuoksi Saikilla vuonna 1992. Tappari soitti vain ensimmäisellä singlellä ja Saikki kaikilla muilla julkaisuilla. Vuonna 1993 Juha Mezola erosi bändistä ja useiden kitaristikokelaiden jälkeen pestin sai kitaristi ja säveltäjä Kalle "Galileo" Korhonen. Korhonen joutui jättämään yhtyeen henkilökohtaisista syistä "Leaving Planet" -albumin varhaisessa tekovaiheessa, jolloin Juha Mezola tuli takaisin soittamaan levyn kitaraosuudet.


title: The Fishfaces

text: Kitaristi Make lähti bändistä vuonna 1994 ja kitaristi Junza otti hänen paikkansa. Hän on myöhemmin vaikuttanut muun muassa Spiha- ja Miss Treatment -yhtyeissä. Mezolan lähdettyä bändistä yhtyeen sävellystyöstä ja improvisoiduista kitarastemmoista keikoilla vastasi Kalle Korhonen, joka pian sai Clauden ja Saikin aivoriihen tuloksena kutsumanimen ”Galileo”. Tuolloin 24-vuotias Korhonen ajautui henkilökohtaisiin ongelmiin ja oli pakotettu jättämään yhtyeen. Hänen jälkeensä soitti toisena kitaristina myös Stone (ex-L.A.M.F.).


title: The Fishfaces

text: Yhtyeen toiminta loppui syyskuussa 1996, kun laulusolisti Claude menehtyi. Clauden lisäksi yhtyeen jäsenistä ovat kuolleet Saikki (heinäkuussa 2000) ja Juha Mezola (toukokuussa 2005).


title: The Fishfaces

text: Toisella ja viimeisellä albumilla "Leaving the Planet" kuullaan yhtyeen laulajan Clauden lisäksi vierailevia laulajia, sillä Claude oli ehtinyt äänittää levylle vain kaksi kappaletta ennen kuolemaansa ("Into My Blood" ja "Leaving The Planet"). Vierailevia laulajia levyllä ovat tanskalaisen D-A-D-yhtyeen Jesper Binzer sekä The Flaming Sideburnsin Eduardo Martinez ja Jimsonweedin Suho Superstar.


title: The Fishfaces

text: Yhtyeen rumpali Jarkko sekä kitaristit Junza ja Stone ovat myöhemmin keikkailleet Smackfaces-yhtyeessä, joka esittää Smackin ja The Fishfacesin kappaleita. Tribuuttiyhtyeen muita jäseniä ovat laulaja Eduardo Martinez ja Smackin basisti Jimi Sero.


title: Mehukatti

text: Mehukatti on Eckes-Granini Finlandin tuotemerkki. Mehukatti-sarjan alkuperäinen tuote on vuonna 1977 markkinoille tuotu laimennettava juomatiiviste, jota myydään eri makuisina.


title: Mehukatti

text: Mehukatti-tuotesarjaan on 2000-luvun aikana tullut myös muita tuotteita juomatiivisteiden lisäksi. Näitä ovat muun muassa pillimehut ja juomat. Vuonna 2008 Mehukatti-tuoteperheeseen tulivat hedelmävälipalat (100 % hedelmää juotavassa muodossa) sekä vuonna 2012 kotona jäädytettävät Mehukatti Mehujäät.


title: Manny Legacé

text: Manny Legacé (s. 4. helmikuuta 1973 Alliston, Ontario) on kanadalainen entinen jääkiekkomaalivahti. Hän lopetti uransa vuonna 2012 pelattuaan kuluneen kauden AHL-joukkue Springfield Falconsissa.


title: Manny Legacé

text: Hartford Whalers varasi Legacén numerolla 188 vuonna 1993. Legacé pelasi kuitenkin Pohjois-Amerikan farmiliigoissa kauteen 1997–98 asti. Whalersin jatkaja, Carolina Hurricanes myi oikeudet Legacésta Los Angeles Kingsiin 1998, ja hän pääsi pelaamaan Los Angelesissa. Tyytymättömänä peliaikaansa Legacé ei jatkanut sopimustaan Los Angelesin kanssa vaan siirtyi vapaana pelaajana Detroit Red Wingsiin.


title: Manny Legacé

text: Detroitissa Legacé jakoi peliajan pääosin Chris Osgoodin kanssa, kunnes Dominik Hašek tuli joukkueeseen vuonna 2001. Legacé jatkoi Hasekin, ja myöhemmin Curtis Josephin kakkosmaalivahtina kauden loppuun asti, jonka jälkeen solmi sopimuksen St. Louis Bluesin kanssa, joka tarvitsi maalivahtia.


title: Manny Legacé

text: Legacén ensimmäinen kausi St. Louisissa keskeytyi loukkaantumiseen. Hän kuitenkin pelasi kaksi kautta joukkueen ykkösmaalivahtina, kunnes Nashvillesta hankittu Chris Mason syrjäytti hänet kaudella . Legacén sopimus St. Louisin kanssa loppui kyseiseen kauteen, eikä hän saanut sopimusta minkään NHL-joukkueen kanssa.


title: Manny Legacé

text: Kauden Legacé aloitti AHL-liigassa Chicago Wolvesin maalilla. Carolina Hurricanes palkkasi hänet marraskuussa tuuraamaan loukkaantunutta Cam Wardia.


title: Manny Legacé

text: Kaudeksi Legacé yritti saada pelipaikkaa New York Islandersista ja osallistui seuran harjoitusleirille. Islanders ei kuitenkaan tehnyt leirin jälkeen Legacén kanssa sopimusta. Niinpä lokakuussa 2010 hän siirtyi Saksan DEL-liigan Iserlohn Roostersiin vuoden mittaisella sopimuksella. Syyskuussa 2011 Legacé allekirjoitti AHL-joukkue San Antonio Rampagen kanssa koeaikasopimuksen (professional try out, PTO), mutta loukkaantui heti ensimmäisessä ottelussaan, eikä palannut enää joukkueen riveihin. Saman vuoden lokakuussa Legacé teki sopimuksen Columbus Blue Jacketsin farmijoukkueen, Springfield Falconsin kanssa ja toimi kauden loppuun joukkueen varamaalivahtina.


title: Pienhiukkanen

text:
Pienhiukkaset ovat halkaisijaltaan alle 2,5 mikrometrin kokoisia ilmakehässä leijuvia kiinteitä hiukkasia. Ne ovat terveydelle vaarallisia, koska hengitysilmaan joutuessaan ne tunkeutuvat keuhkorakkuloihin asti, kun taas suuremmat mekaaniset hiukkaset pääsevät vain nenään tai nieluun.
Pienhiukkasilla on ilmakehän hämärtymisen vuoksi globaali ilmastoa viilentävä nettovaikutus, joten ne hidastavat ilmaston lämpenemistä.


title: Pienhiukkanen

text: Ilmakehän pienhiukkaset voivat olla ihmisen toiminnan, kuten polttamisen, sinne tuottamia, mutta myös kasvillisuuden tuottamat höyryt osallistuvat pienhiukkasten syntyyn. Suomalaisen kaupunki-ilman pienhiukkaset tulevat enimmäkseen kaukokulkeutumana (2005). Kotimaisia lähteitä ovat liikenne, energiantuotanto ja puun polttaminen takoissa ja kiukaissa. Pienhiukkasia syntyy myös metsä- ja turvepaloissa, joista ne voivat tuulten mukana ajautua hyvinkin kauas.


title: Pienhiukkanen

text: Dieselöljyn palaessa syntyy kahdenlaisia pienhiukkasia. Suuremmat ovat 0,04–0,1 mikrometrin kokoisia nokihiukkasia, jotka koostuvat pääosin noesta sekä hiukkasen pinnoille tiivistyneistä haihtuvista yhdisteistä. Lisäksi syntyy pienempiä 5–30 nanometrin suuruisia nestemäisiä nanohiukkasia, jotka ovat muodostuneet hiilivedyistä ja sulfaateista tiivistymällä pakokaasun jäähtymisvaiheessa.


title: Pienhiukkanen

text: Kaikista ilmansaasteista pienhiukkasilla arvioidaan olevan suurin merkitys terveyteen. Itse asiassa pienhiukkaset ovat todennäköisesti suurin kaikista ympäristön terveysriskeistä. Euroopassa on arvioitu noin 350 000 ihmisen kuolevan vuosittain ennenaikaisesti pienhiukkasten takia ja arvioitu keskimääräinen vaikutus elinikään on kahdeksan kuukautta. Yllättävä tulos vuonna 1993 ilmestyneessä ns. kuuden kaupungin tutkimuksessa oli, että suuri osa kuolemista oli sydänkuolemia eikä esim. keuhkosyöpäkuolemia. Tämä tutkimus käynnisti vilkkaan tutkimustoiminnan sekä Yhdysvalloissa että Euroopassa. Pääosin tulokset on vahvistettu. Herkkiä väestöryhmiä ovat pikkulapset, astmaatikot ja sydän- ja hengityselinsairauksia potevat vanhemmat ihmiset. Lisäksi kymmenillä tuhansilla pahenevat astmaan tai infektioon liittyvät hengitystieoireet.


title: Pienhiukkanen

text: Yli 10 mikrometrin suuruiset hiukkaset jäävät ylähengitysteihin, ja niiden terveysvaikutukset näyttävät vähäisemmiltä ja poikkeavat pienhiukkasten (alle 2,5 mikrometrin hiukkasten)vaikutuksista. Ns. kevätpöly, joka sisältää pääasiassa karkeita yli 10 mikrometrin hiukkasia, voi aiheuttaa limakalvoärsytystä erityisesti astmaatikoille. Myös ultrapienillä hiukkasilla (alle 0,1 mikrometriä) on pienhiukkasista riippumattomia terveysvaikutuksia. Niitä ei tunneta vielä kovin hyvin.


title: Pienhiukkanen

text: Pienhiukkaset aiheuttavat 50 - 80 % ympäristön terveysriskeistä ja tappavat vuodessa 2 000 suomalaista ja 400 000 eurooppalaista. Liikenteeseen kuolee Suomessa vain neljännes tästä määrästä, kemikaalit ja ydinvoima ovat vielä sitäkin paljon mitättömämpiä riskejä. Kolmannes pienhiukkaskuolemista Suomessa johtuu puun poltosta saunoissa ja takoissa.


title: Pienhiukkanen

text: Pääkaupunkiseudulla puun pienpoltto tuottaa 40 % pienhiukkasista joulu-helmikuussa ja 20 % syys-lokakuussa, pientaloalueilla enemmän (2008).


title: Ranskan Grand Prix 1992

text: Ranskan Grand Prix 1992 oli 524. Formula 1 -osakilpailu. Se ajettiin 5. heinäkuuta 1992 Circuit de Nevers Magny-Cours -radalla. Kilpailun voitti Nigel Mansell. Martin Brundle saavutti uransa ensimmäisen palkintopallisijoituksen ollen kolmas.


title: Highlander

text: Highlander voi tarkoittaa ainakin seuraavia asioita:


title: Highlander

text: Elokuvat


title: Highlander

text: Televisiosarjat


title: Highlander

text: Animaatiosarjat ja -elokuvat


title: Highlander

text: Pelit


title: Irma Torvi

text: Irma Mirjam Torvi (o.s. Ronkanen; 31. maaliskuuta 1913 Helsinki – 19. helmikuuta 2006 Helsinki) oli SKDL:n kansanedustaja (1948–1966), Porin ja Oulun kaupunginvaltuustojen jäsen ja kolmesti presidentin valitsijamies. Torvi valittiin eduskuntaan ensin Turun läänin pohjoisesta ja myöhemmin Oulun läänin vaalipiiristä.


title: W. G. Palmqvist

text: Wäinö Gustaf Palmqvist (16. tammikuuta 1882 Kalajoki – 14. kesäkuuta 1964 Helsinki) oli suomalainen arkkitehti. Hänet tunnetaan pohjalaisena etenkin liike- ja teollisuusrakennusten suunnittelijana.


title: W. G. Palmqvist

text: Palmqvistin vanhemmat olivat henkikirjuri Gustaf Palmqvist ja Selma Ingman. Hän avioitui 10. helmikuuta 1910 Elsa Maria Ruuthin kanssa (avioero 17. joulukuuta 1925) ja toisen kerran 19. heinäkuuta 1926 Vivi Candelinin (o.s. Lindholm) kanssa.


title: W. G. Palmqvist

text: Palmqvist kävi seitsemän luokkaa lyseota Oulun suomalaisessa lyseossa. Hän muutti Oulusta Jyväskylään vuonna 1898, jossa hän kirjoitti ylioppilaaksi Jyväskylän lyseosta vuonna 1900. Hän valmistui arkkitehdiksi Polyteknillisestä opistosta vuonna 1905.


title: W. G. Palmqvist

text:
Jo opiskeluaikanaan, vuonna 1903, hän aloitti työskentelyn Gustaf Nyströmin arkkitehtitoimistossa, jossa hän lopetti vuonna 1907. Palmqvist työskenteli 1910-luvulla myös Birger Brunilan, Armas Lindgrenin ja Lars Sonckin kanssa.
Vuodesta 1910 vuoteen 1919 hän piti arkkitehtitoimistoa Einar Sjöströmin kanssa. Yhteistyön päätyttyä hän perusti oman toimiston.


title: W. G. Palmqvist

text:
Palmqvist kuuluu suunnittelijana 1920-luvun klassisimin edustajiin. Vuosien 1910 ja 1919 välisenä aikana hänen toimistonsa sai useita palkintoja ja suunnitteli muun muassa Helsinkiin Pohjalaisten osakuntien Ostrobotnia-talon 1912 Etu-Töölöön hyödyntäen suunnittelussa myöhäisjugendia mm. punagraniittisia koristeita ja pilastereita.
Lisäksi hän suunnitteli Lackmannin liiketalon ja Tampereen Kalevankankaan hautausmaalle siunauskappelin.


title: W. G. Palmqvist

text: Hänen myöhempiä töitään on Kalajoen kirkko, jonka betoniset sisärakenteet on tehty entisten tiiliseinien varaan vuosina 1930 ja 1931. Palmqvist suunnitteli myös Jämsänkosken kirkon, Padasjoen kirkon, Mäntän kirkon sekä Myllykosken kirkon.


title: W. G. Palmqvist

text:
Tunnetuin hän oli kuitenkin suurten tehdas- ja teollisuuslaitosten suunnittelijana, kuten Mäntän paperi- ja sellutehdas, Kankaan paperitehdas ja sen tehtaan muuntoasema, Kuhankosken vesivoimalaitos, Kaukaan tehtaat, sekä sen hallinto- ja asuinrakennukset sekä voimalaitokset, samoin kuin Yhtyneet Paperitehtaat -yhtiön teollisuuslaitokset Myllykoskella, Jämsänkoskella ja Simpeleellä. Hän suunnitteli myös Outokumpu Oy:n vanhan kaivoksen ja Mökkivaaran tuotantolaitokset, Vaasan Höyrymyllyn tehtaat Vaasassa ja Oulussa, Suomen Kumitehtaan tuotantolaitoksen Nokialla sekä Waldhofin tehdaslaitoksen Käkisalmessa. Palmqvist on suunnitellut myös Helsingin Alppiharjussa osoitteessa Aleksis Kiven katu 52–54 sijaitsevan Bögelundin kartonkitehtaan rakennuksen, joka valmistui vuonna 1920. Rakennus on edelleen jäljellä asuintaloksi muutettuna ja laajennettuna Pasilan konepajan porttia vastapäätä.
Palmqvistin suunnittelemaa sairaala-arkkitehtuuria edustavat Duodecim-seuran sairaala Helsingissä sekä myöhäisjugendilaista tyylisuuntaa edustava Salpausselän parantola, joka rakennettiin vuosina 1923-1928 Nastolaan Salpausselän harjulle niveltuberkuloosia sairastavien lasten parantolaksi. Nykyään rakennus tunnetaan nimellä Aurinkolinna, ja sen saneeraamisen asunnoiksi on määrä valmistua vuonna 2016.


title: W. G. Palmqvist

text: Edellä mainittujen lisäksi hänen suunnittelemiaan rakennuksia ovat muun muassa Hufvudstadsbladetin talo ja Tilgmanin kirjapaino. Myös kulttuurikeskukseksi muunnettu Kaapelitehdas Helsingin Ruoholahdessa on Palmqvistin käsialaa.


title: W. G. Palmqvist

text: Palmqvist osallistui innokkaasti taideyhdistysten toimintaan, oli Arkkitehtiklubin sihteeri ja puheenjohtaja, Arkkitehtiliiton hallituksen jäsen, Taiteilijaseuran sihteeri ja johtokunnan jäsen, Taideseuran johtokunnan jäsen sekä Taideakatemian jäsen ja sihteeri.


title: Tommie Smith

text: Tommie Smith (s. 6. kesäkuuta 1944 Clarksville, Teksas) on entinen yhdysvaltalainen pikajuoksija ja olympiavoittaja. Hänet tunnetaan myös ihmisoikeusaktivistina.


title: Tommie Smith

text: Tommie Smith oli ensimmäinen, joka juoksi 200 metriä alle 20 sekunnin. Se tapahtui suoralla radalla 7. toukokuuta 1966, jolloin hän juoksi 220 jaardia (201,17 m) aikaan 19,5 s. Samana vuonna hän paransi 220 jaardin maailmanennätystä myös kaarteella ja oli mukana Yhdysvaltojen 4 x 400 metrin viestijuoksujoukkueessa, joka alitti ensimmäisenä 3 minuutin haamurajan (2.59,6). Vuonna 1967, opiskellessaan San Josén yliopistossa, hän voitti 220 jaardin Yhdysvaltojen yliopistomestaruuden ja viikkoa myöhemmin Yhdysvaltojen mestaruuden (silloin AAU:n kisat). Tuona vuonna hän juoksi myös 440 jaardin maailmanennätyksen ja voitti 200 metrillä kultaa Tokion universiadeissa. Seuraavana vuonna hän voitti Yhdysvaltojen 200 metrin mestaruuden ja hänet valittiin Yhdysvaltojen olympiajoukkueeseen.


title: Tommie Smith

text: Vuoden 1968 olympialaisissa Méxicossa hän voitti 200 metrin olympiakultaa maailmanennätysajalla 19,83. Tuo aika oli matkan ensimmäinen virallinen 20 sekunnin alitus, ja se rikottiin vasta vuonna 1979. Olympiaennätyksenä aika kesti vuoteen 1984 asti.


title: Tommie Smith

text: Palkintojenjaossa Smith ja pronssia voittanut John Carlos kohahduttivat maailmaa ja etenkin Yhdysvaltoja esittämällä hiljaisen protestin Yhdysvaltojen harjoittamaa rotusortoa vastaan. Yhdysvaltojen lippujen noustessa tankoon ja kansallislaulun alkaessa soida molemmat mustat miehet painoivat päänsä alas ja nostivat nyrkkiin puristetun ja mustaan nahkahanskaan puetun käden ylös. Protestin symboliset yksityiskohdat oli huolellisesti suunniteltu. Smithin oikea nyrkki symboloi mustien voimaa ja Carloksen vasen nyrkki mustien yhtenäisyyttä. Smithin kaulassa ollut musta huivi kuvasi mustien ylpeyttä ja hänen kädessään oli laatikko, jossa oli oliivipuun taimi rauhan vertauskuvana. Carloksella oli kaulassaan helminauha, jolla hän osoitti kunnioitusta lynkkauksen uhreiksi joutuneille mustille. Lisäksi molemmat olivat palkintojen jaossa ilman kenkiä, mustissa sukissa, kuvatakseen mustien köyhyyttä Yhdysvalloissa. Yhdessä he muodostivat voiman ja yhtenäisyyden holvikaaren. Kaikilla kolmella palkitulla, myös toiseksi tulleella australialaisella Peter Normanilla, oli Olympic Project for Human Rights –järjestön merkki rinnassa. Kolmikko poistui palkintojenjaosta valtavassa buuaus- ja vihellysmyrskyssä.


title: Tommie Smith

text: Kansainvälisen olympiakomitean puheenjohtaja Avery Brundage erotti Smithin ja Carloksen Yhdysvaltojen joukkueesta, ja he joutuivat lähtemään olympiakylästä. Myös Australian joukkue lähetti Peter Normanin kotiin, eikä häntä enää valittu maansa olympiajoukkueeseen. Yhdysvalloissa protesti vastaanotettiin kaksijakoisesti. Monet, pääosin värilliset, iloitsivat protestista, mutta suuri osa valkoisista tuomitsi sen voimakkaasti. Molemmat urheilijat saivat lukuisia tappouhkauksia ja vihan osoituksia osakseen.


title: Tommie Smith

text: Vuosina 1969–1971 Smith havitteli uraa amerikkalaisen jalkapallon pelaajana NFL:n Cincinnati Bengalsissa, mutta nopeudestaan huolimatta hän joutui seuraamaan ottelut pääosin vaihtopenkiltä. Nykyisin Smith on toiminut opettajana ja urheiluvalmentajana Santa Monica Collegessa Kaliforniassa.


title: Erich von Ungern-Sternberg

text: Erich von Ungern-Sternberg (17. helmikuuta 1910 Tallinna – 9. heinäkuuta 1989 Helsinki) oli suomalainen arkkitehti. Hänet tunnetaan etenkin teollisuusrakennusten suunnittelijana. Hän kuului von Ungern-Sternbergin baltiansaksalaiseen aatelissukuun.


title: Erich von Ungern-Sternberg

text: Von Ungern-Sternberg valmistui arkkitehdiksi Teknillisestä korkeakoulusta vuonna 1938. Hän työskenteli Petsamon Nikkelin palveluksessa 1937–1939 ja Bertel Liljequistin arkkitehtitoimistossa 1939. Sodan jälkeen hän toimi vuodesta 1945 vuoteen 1946 Hämeen läänin maatalousseuran arkkitehtina ja perusti sen jälkeen oman arkkitehtitoimiston, joka toimi vuoteen 1977 saakka.


title: Erich von Ungern-Sternberg

text: Hän suunnitteli paljon teollisuusrakennuksia eri tilaajille, muun muassa Oy Vuoksenniska Ablle ja Hangon Koverhariin terästehtaan rakennuksia. Von Ungern-Sternberg suunnitteli myös asuinrakennuksia ja huviloita yksityisille asiakkaille ja korjaus- ja muutostöitä arvorakennuksiin. Hänen käsialaansa on myös Espoossa oleva Solvallan urheiluopisto ja Kirkkonummen Haapajärven kirkon lähellä oleva siunauskappeli (1948).


title: Erich von Ungern-Sternberg

text: Espoossa olevan Träskändan kartanon päärakennuksessa oli toiminut kunnalliskoti 1920-luvulta. Päärakennus kävi ahtaaksi, ja von Ungern-Sternberg suunnitteli alueelle lisärakennuksen, joka valmistui 1953. Rakennuksessa oli sairasosasto, pesula, sauna laitoskeittiö ja ruokasali. Hän suunnitteli myös seuraavan laajennuksen, joka valmistui 1957. Se oli satapaikkainen hoitorakennus, jossa oli lisäksi muun muassa voimistelu- ja askartelutilat.


title: Erich von Ungern-Sternberg

text: Espoon kaupungin koulutus- ja edustustilana ja kaupunginjohtajan virka-asuntona olevan Gumbölen kartanon vuodelta 1840 oleva empiretyylinen päärakennus on kunnostettu nykyasuunsa Erich von Ungern-Sternbergin suunnitelmien mukaan vuosina 1974–1975 tehdyssä korjauksessa.


title: Kulkeutuminen

text: Kulkeutuminen on aineen liikettä toisen aineen mukana. Ympäristötieteissä tutkitaan etenkin saasteiden kulkeutumista veden ja ilman mukana. Kulkeutumisessa vaikuttaa aineen oman kemiallisen muuttumisen lisäksi neljä fysikaalista prosessia:Aineiden kulkeutumista ilmakehässä ennustetaan ja tutkitaan numeerisella mallilla. Se yhdistää tietoa ilman virtauksista tietoihin aineiden käyttäytymisestä. Sen lisäksi, että tuuli kuljettaa aineita paikasta toiseen, ne muuttuvat toisiksi aineiksi reagoidessaan keskenään tai mahdollisten pilvipisaroiden kanssa. Sade huuhtoo aineita alas (märkälaskeuma), ja hiukkaset putoavat painovoiman vaikutuksesta (kuivalaskeuma), mikä kiihtyy, jos hiukkaset takertuvat toisiinsa ja kasvavat isommiksi.


title: Kulkeutuminen

text: Vesi kuljettaa sekä kelluvia että liuenneita aineita mukanaan virratessaan sekä puroina ja jokina että maa- ja pohjavesissä.


title: Kulkeutuminen

text: Kaukokulkeutumiseksi sanotaan kulkeutumista matkoilla, jotka ovat pitempiä kuin yhden kaupungin sisällä tapahtuva kulkeutuminen. Paikallisessa mittakaavassa tutkitaan etenkin aineiden leviämistä yksittäisestä päästölähteestä tai lähdetyypistä (tieliikenne, peltojen ravinteet, kaatopaikat).


title: Hérault

text: Hérault on Ranskan departementti numero 34, joka on nimetty 160 kilometriä pitkän Héraultjoen mukaan. Hérault sijaitsee Etelä-Ranskassa Languedoc-Roussillonin hallintoalueella. Departementti on pinta-alaltaan 6 101 neliökilometriä ja siellä on 1 001 037 asukasta (vuonna 2006). Hérault’n pääkaupunki on Montpellier. Hérault on jaettu edelleen kolmeen arrondissementtiin, 49 kantoniin ja 343 kuntaan.


title: Hérault

text: Hérault oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790. Hérault muodostettiin osasta Languedocin provinssia.


title: Hérault

text: Departementista on kolme kylää päässyt Ranskan kauneimpien kylien järjestön Les Plus Beaux Villages de France jäseniksi: Minerve, Olargues ja Saint-Guilhem-le-Désert.


title: Haute-Savoie

text: Haute-Savoie (”Ylä-Savoiji”) on Ranskan departementti numero 74. Se sijaitsee Ranskan itärajalla Rhône-Alpesin hallintoalueella. Se on osa historiallisesta Savoijin valtiosta. Departementti on pinta-alaltaan 4 388 neliökilometriä, ja siellä on 696 254 asukasta (2006). Haute-Savoien pääkaupunki on Annecy. Haute-Savoie on jaettu edelleen neljään arrondissementtiin, 34 kantoniin ja 294 kuntaan.


title: Haute-Savoie

text: Haute-Savoie sijaitsee Alpeilla, ja sillä on yhteistä rajaa sekä Sveitsin että Italian kanssa. Mont Blanc -vuori sekä monet tunnetut hiihtokeskukset kuten Chamonix ovat osa Haute-Savoieta.


title: Haute-Savoie

text: Ranskan lisäksi departementissa puhutaan arpitaanin kieltä.


title: Svenska Kulturfonden i Björneborg

text: Svenska Kulturfonden i Björneborg on suomalainen säätiö. Sen perusti kauppias Hjalmar Widbom vuonna 1919. Säätiön tarkoituksena on edistää ruotsinkielistä toimintaa Porin kaupungissa ja sen lähialueilla. Säätiö muun muassa on enemmistöosakkaana Björneborgs svenska samskola Ab:ssä, Björneborgs svenska samskolaa hallinnoivassa yhtiössä. Lisäksi se on ollut mukana vaikuttamassa Rosenlew-museon perustamiseen.


title: Svenska Kulturfonden i Björneborg

text: Vuonna 2003 Porin Liisantorin laidalle valmistui säätiön rakennuttama monitoimitalo Mikaelsgården, jossa sijaitsevat muun muassa päiväkoti, Björneborgs svenska samskolan esikoulu sekä ravintola ja auditorio.


title: Ekho

text: Ekho () oli kreikkalaisessa mytologiassa nymfi, joka puhui aina, kun muut puhuivat, ja joka ei koskaan aloittanut keskustelua muiden vaietessa. Hänestä tuli kaikuna tunnetun akustisen ilmiön henkilöitymä.


title: Ekho

text: Ovidiuksen "Muodonmuutoksissa" Ekho kuvataan nymfiksi, joka pidätteli Heraa loputtomilla puheillaan auttaen siten muita nymfejä pakenemaan lemmenseikkailuistaan tämän puolison Zeuksen kanssa ennen kuin Hera ehti saada heidät kiinni itse teosta. Tästä rangaistuksena hän lausui Ekholle, että tämän petollinen kieli kelpaisi tästä eteenpäin ainoastaan vähäisimpään käyttöön. Siitä eteenpäin Ekho saattoi ainoastaan toistaa toisten sanoja.


title: Ekho

text: Narkissos, jokijumala Kefissoksen ja nymfi Liriopen erityisen kaunis viisitoistavuotias poika, vaelsi metsässä, ja Ekho rakastui tähän ja alkoi seurata tätä. Mitä kauemmin hän seurasi Narkissosta, sitä enemmän hän tätä himoitsi, mutta hän ei voinut kuin odottaa, koska ei saanut ääntä suustaan ensimmäisenä. Narkissos kuitenkin pysähtyy huutaen tovereilleen: "Kuka on täällä?", johon Ekho vastaa: "Täällä!" Hämillään nuorukainen jatkaa: "Tule tänne!", ja Ekho vastaa samoin. Uudelleen ja uudelleen Narkissos huutaa, ja äänen pettämänä lopulta pyytää: "Yhtykäämme täällä!", johon Ekho huudahtaa onnellisena: "Yhtykäämme!" ja ryntää rakastettunsa kaulaan. Narkissos pakenee tältä huudahtaen: "Irroita kätesi! Mieluummin kuolo kuin että koskaan hyväilisit minua!" Ekho vastaa: "Hyväilisit minua", ja pakenee syvälle metsään torjumisen masentamana. Rakkauden polttamana hänen ruumiinsa riutuu niin, että lopulta hänestä on jäljellä enää kivettyneet luut ja hänen äänensä, joka edelleen vastaa kukkuloilta, vaikka häntä itseään ei enää näykään.


title: Ekho

text:
Ekho rukoilee jumalia, että myös Narkissokselta kiellettäisiin tämän rakkauden kohde. Jumalatar Nemesis kuuli pyynnön, ja sai Narkissoksen rakastumaan omaan kuvajaiseensa. Kun Narkissos riutuu lähteen äärellä tuijottaen vain omaa kuvaansa, Ekhon kerrotaan huokailleen edelleen tämän rinnalla ja lopulta Narkissoksen kuoltua toistaneen uudelleen ja uudelleen naiadien surua.
Longos kertoo teoksessaan "Dafnis ja Khloe" Ekhon olleen erityisen kaunis kuolevaisen isän ja nymfin tytär, joka tanssi nymfien ja soitti muusien kanssa. Ekho kuitenkin torjui sekä miesten että jumalien lähentelyt pitäen neitsyyttään arvokkaampana. Pan, suuttuneena tämän torjunnasta ja kateellisena musiikillisesta lahjakkuudestaan, lähettää hulluuden paikallisten paimenten pariin, ja nämä raivoissaan repivät Ekhon kappaleiksi. Nymfien vuoksi maa kätkee palat sisäänsä, josta ne edelleen toistavat ääniä - mukaan lukien Panin soiton - kuten aiemminkin.


title: Mary Lynn Rajskub

text: Mary Lynn Rajskub (s. 22. kesäkuuta 1971 Trenton, Michigan) on yhdysvaltalainen näyttelijä, stand up -koomikko ja laulaja, joka tunnetaan parhaiten roolistaan Chloe O’Brianina televisiosarjassa "24".


title: Mary Lynn Rajskub

text: Rajskub liittyi "24:n" näyttelijäkaartiin sarjan kolmannella tuotantokaudella vuonna 2003 ja hänen hahmonsa, totinen tietokonenörtti, saavutti sekä katsojien että kriitikkojen suosion. Viidennellä tuotantokaudella hän siirtyi vierailevista näyttelijöistä päänäyttelijöiden joukkoon ja pysyi mukana sarjan loppuun saakka.


title: Mary Lynn Rajskub

text: Rajskub avioitui kuntosaliohjaaja Matthew Rolphin kanssa kesällä 2009. Pariskunnalla on vuonna 2008 syntynyt poika. Rajskub on kertonut olevansa biseksuaali.


title: Narkissos

text: Narkissos () oli kreikkalaisessa mytologiassa kauneudestaan tunnettu Kefisoksen ja Leiriopen poika.


title: Narkissos

text: Täytettyään kuusitoista vuotta Narkissos lähti vaeltamaan metsään, jossa nymfi Ekho huomasi hänet. Ekho rakastui Narkissoksen ulkonäköön ja alkoi seurata häntä. Mitä kauemmin hän seurasi Narkissosta, sitä enemmän hän tätä himoitsi, mutta hän ei voinut kuin odottaa, koska Hera oli aiemmin rangaistuksena tämän suulaudesta estänyt tätä puhumasta ensin. Kohta Narkissos pysähtyi ja huusi tovereitaan: "Kuka on täällä?", johon Ekho vastasi: "Täällä!" Hämillään nuorukainen jatkoi: "Tule tänne!", ja Ekho vastasi samoin. Uudelleen ja uudelleen Narkissos huusi, ja äänen pettämänä lopulta pyysi: "Yhtykäämme täällä!", johon Ekho huudahti onnellisena: "Yhtykäämme!" ja ryntäsi rakastettunsa kaulaan. Narkissos pakeni tältä huudahtaen: "Irroita kätesi! Mieluummin kuolo kuin että koskaan hyväilisit minua!" Ekho vastasi: "Hyväilisit minua", ja pakeni syvälle metsään torjumisen masentamana. Ekhon ruumis riutui pois, ja vain hänen äänensä jäi vastaamaan kutsujille kukkuloilta.


title: Narkissos

text: Samalla tavoin Narkissos torjui kaikki muutkin, ja lopulta yksi torjutuista pyysi jumalia kieltämään tältä sen, mitä tämä koskaan rakastaisikaan. Jumalatar Nemesis kuuli rukouksen ja toteutti toiveen.


title: Narkissos

text: Narkissos saapui koskemattomalle ja peilityynelle vuoristolähteelle Thespiaihin, ja kumartuessaan juomaan siitä hän huomasi oman kuvajaisensa. Hän rakastui tähän välittömästi ja ihaili kuvajaisensa jokaista piirrettä suudellen sen huulia. Väsymys ja nälkä eivät saaneet häntä poistumaan kuvansa äärestä, ja niin hän kuihtui lähteen äärellä, kunnes lopulta kuoli pois. Najadit ja dryadit voihkivat suruaan kuoleman johdosta, ja Ekho kaiutti heidän huokauksiaan aina uudelleen ja uudelleen. Narkissoksen kuihtunut ruumis muuttui narsissiksi, Narkissoksen mukaan nimetyksi keltavalkoiseksi kukaksi.


title: Narkissos

text: Pausanias kertoo myös toisenlaisen version, jonka hän itse toteaa olevan vähemmän suosittu. Siinä Narkissoksella on kaksoissisar, joka oli tarkalleen hänen näköisensä – he käyttivät samanlaisia vaatteita, laittoivat hiukset samalla lailla ja metsästivät yhdessä. Narkissos rakastui sisareensa, mutta tämän kuollessa hän kaipasi tätä niin kovasti, että meni lähteelle katsomaan kuvajaistaan kuvitellen sen olevan hänen sisarensa. Pausanias jatkaa, että narsissit oli vanhemmassa tarinassa luotu jo aiemmin houkuttelemaan Demeterin tytär Persefone pois ystäviensä luota niin, että niitä poimiessaan Haades voisi siepata hänet.


title: Turnaus

text: Turnaus on kilpailumuoto, joka käydään usean yksilön tai joukkueen välillä. Turnauksia järjestetään esimerkiksi jalkapallossa, jääkiekossa, tenniksessä, golfissa, biljardissa, nyrkkeilyssä ja shakissa.


title: Turnaus

text: Turnauksia pelataan muun muassa sarja- ja cup-muotoisina, tai näiden kahden yhdistelminä. Pokeriturnauksissa käytetään yleensä eliminointiturnausmuotoa. Sarjamuotoisessa turnauksessa pelaajat tai joukkueet jaetaan usein lohkoihin, jotka pelaavat sarjan, jonka jälkeen turnauksen voittaja selvitetään cup-muotoisena siten, että sarjasta jatkoon päässeet pelaavat pudotuspelit. Cup-turnaus voi olla esimerkiksi kerrasta poikki -muotoinen tai kahdesta häviöstä ulos -muotoinen. Eliminointiturnauksessa pelaajat putoavat turnauksesta yksi kerrallaan.


title: Turnaus

text: Turnaus eroaa "sarjasta" siten, että turnaus pelataan yleensä lyhyemmän ajan kuluessa ja yleensä samassa paikassa. Turnaus voi myös olla monivaiheinen ja sisältää karsintaturnauksen ja lopputurnauksen.


title: Lou Gehrig

text: Henry Louis ”Lou” Gehrig (10. kesäkuuta 1903 – 2. kesäkuuta 1941) oli yhdysvaltalainen baseballpelaaja (ykköspesävahti). Hän syntyi New Yorkin Manhattanilla saksalaisten Heinrich Gehrigin sekä Christina Fackin pojaksi ja opiskeli valmistumatta Columbian yliopistolla.


title: Lou Gehrig

text: Gehrig pelasi New York Yankeesissa vuosina 1923–1939. Hän ehti uransa aikana tehdä useita baseball-ennätyksiä ja pelata vuoden 1925 jälkeen 2 130 perättäisessä pelissä. Hän oli American Leaguen ”Most Valuable Player” vuosina 1927 ja 1936, ja osallistui seitsemänä vuotena All-Star-joukkueeseen.


title: Lou Gehrig

text: Gehrig otettiin vuonna 1939 National Baseball Hall of Fameen, ja vuonna 1955 hänen kunniakseen perustettiin Lou Gehrigin muistopalkinto.


title: Lou Gehrig

text: Lou Gehrigillä todettiin lihasrappeumatauti ALS vuonna 1939. Hän joutui lopettamaan sen johdosta uransa kesken ja kuoli lopulta kesäkuussa 1941 ollessaan 37-vuotias. Hänen leskensä Eleanor menehtyi 6. maaliskuuta 1984.


title: Lou Gehrig

text: Gehrigin elämästä kertova elokuva "Sankaritekojen mies" valmistui vuonna 1942. Elokuvassa Gehrigiä näytteli Gary Cooper.


title: Yleisneuvosto (Ranska)

text: Yleisneuvosto on Ranskassa departementtien puitteissa toimiva alueellinen, neuvotteleva toimielin.


title: Yleisneuvosto (Ranska)

text: Yleisneuvostojen jäsenet valitaan suorilla kansanvaaleilla, yhden miehen listoilta ja kaksivaiheisessa vaalissa. Tällöin valitaan yksi edustaja kustakin kantonista, jotka ovat perusvaalipiirejä muissakin vaaleissa. Vaalit pidetään joka kolmas vuosi, mutta tällöin vaihtuu vain puolet neuvostojen jäsenistä.


title: Yleisneuvosto (Ranska)

text: Yleisneuvoston jäsenet valitsevat keskuudestaan pysyvän valiokunnan, jonka muodostavat neuvoston puheenjohtaja ja varapuheenjohtajat. Tämä pysyvä valiokunta käyttää toimeenpanovaltaa yleisneuvoston päätöksissä departementin alueella.


title: Yleisneuvosto (Ranska)

text: Nykyisin (2007) Ranskassa on 96 departementtia varsinaisella valtakunnanalueella sekä neljä merentakaista departementtia. Näiden yleisneuvostoissa on edustettuina yhteensä 3 978 kantonia ja siten yhtä monta jäsentä.


title: Yleisneuvosto (Ranska)

text: Laki 22. joulukuuta 1789 sääti luotavaksi jokaiseen departementtiin 36 vaaleilla valittua edustajaa, joista muodostui departementtineuvosto. Koska Ranskan vallankumous oli nopeiden ja suurten muutosten aikaa, niin tämäkin neuvosto poistettiin käytöstä lainsäädännöllä 14. frimairevuonna 2 (4. joulukuuta 1793). Vastaava neuvosto, yleisneuvosto, perustettiin uudelleen lailla 20. pluviôse vuonna 8 (17. helmikuuta 1800). Nyt jäseniä ei valittu äänestämällä, vaan ne nimitti Ranskan hallitus. Uudelleen yleisneuvoston jäsenet alettiin valita vaaleilla vuonna 1833. Tällöin äänioikeus riippui verotettavien tulojen määrästä. Yleinen äänioikeus tuli yleisneuvoston jäsenten vaalissa voimaan 3. heinäkuuta 1848.


title: Yleisneuvosto (Ranska)

text: Alun perin yleisneuvoston puheenjohtaja valittiin joka vuosi uudelleen. Vuodesta 1871 lähtien puheenjohtaja on valittu vain uuden vaaleilla valitun yleisneuvoston kokoontuessa ensimmäiseen istuntoonsa.


title: Yleisneuvosto (Ranska)

text: Toimielimen ranskankielinen nimi "conseil général" on hivenen outo tässä yhteydessä käytettäväksi, mutta se selittyy sillä, että ennen vuoden 1982 hallinnon hajauttamista ja alueneuvostojen perustamista departementtien yleisneuvostot olivat korkeinta päätösvaltaa alueellisesti ja paikallisesti käyttäviä elimiä eli yleisiä ("général").


title: Yleisneuvosto (Ranska)

text: Yleisneuvoston keskeiset toimivalta-alueet ovat:


title: Yleisneuvosto (Ranska)

text: Laki 13. elokuuta 2004 käsittelee paikallisia vapauksia ja vastuita, ja se on uusi aalto ranskalaisen yhteiskunnan desentralisaatiossa. Yleisneuvostoille tämä uusi aalto toi toimenpanovaltaa uusilla alueilla:


title: Gilbert O’Sullivan

text: Gilbert O'Sullivan (oik. Raymond Edward O'Sullivan, s. 1. joulukuuta 1946 Waterford, Irlanti) on irlantilainen laulaja ja pianisti, joka oli suosittu etenkin 1970-luvun alkupuolella. Hänen tunnetuimpia laulujaan ovat "Alone Again (Naturally)", "Clair" ja "Get Down". Listaykkösiä Englannissa olivat "Clair" ja "Get Down", ja albumipuolella "Back To Front". Suomessakin Gilbert pääsi listoille albumipuolella.


title: Gilbert O’Sullivan

text: Gilbert syntyi Etelä-Irlannissa 1. joulukuuta 1946. Hän opiskeli Swindonin taidekoulussa Englannissa, kirjoitti lauluja ja lähetti demonauhoja levy-yhtiöihin ilman menestystä. Valmistuttuaan hän meni töihin tavarataloon, sai työkaverinsa kautta yhteyden ja pian myös sopimuksen CBS-yhtiön kanssa. Hän julkaisi muutamia singlejä, jotka eivät menestyneet.


title: Gilbert O’Sullivan

text: Hän lähetti muutaman laulunsa tulevalle managerilleen Gordon Millsille. Mills mieltyi lauluihin. Tästä alkoi taitavan managerin ja uuden artistin tiivis yhteistyö, jonka tuloksena syntyivät monet hitit. Gilbertin alkuaikojen imagoon kuuluivat kuin kulho päässä leikattu tukka, lyhyet housut ja lippalakki. Tyyli muuttui myöhemmin hienostuneemmaksi.


title: Gilbert O’Sullivan

text: Gilbert haastoi myöhemmin levy-yhtiönsä, tuottajansa ja managerinsa oikeuteen. Hän ei saanut läheskään sitä palkkiota, mitä hänelle olisi menestyksestä kuulunut. Hän voitti taistelun. Gilbert palasi bisnekseen vuonna 1980.


title: Gilbert O’Sullivan

text: 1990-luvulla Sullivan oli suosittu lähinnä Japanissa.


title: Huang Ju

text: Huang Ju () (syyskuu 1938 Jiashan, Zhejiang – 2. kesäkuuta 2007 Peking) oli Kiinan kansantasavallan varapääministeri ja Kiinan kommunistisen puolueen politbyroon jäsen. Hän oli Kiinan poliittisessa arvoasteikossa kuudes. Huang kuoli syöpään kesäkuun alussa 2007.


title: Huang Ju

text: Huang syntyi vuonna 1938 Zhejiangin maakunnassa. Hän opiskeli Tsinghua-yliopistossa sähkötekniikkaa vuosina 1956–1963. Maaliskuussa 1966 hän liittyi kommunistiseen puolueeseen. Huang toimi Shanghain pormestarina vuosina 1991–1994. Kansalliseen politiikkaan hän siirtyi Jiang Zeminin jäätyä eläkkeelle vuonna 2002, ja hänet nimitettiin Kiinan korkeimman päättävän elimen politbyroon jäseneksi. Hän oli yhdeksästä jäsenestä vähiten suosittu sekä kansan että puolueen keskuudessa. Huang oli naimisissa Yu Huiwenin (余慧文) kanssa.


title: Elara

text: Elara oli kreikkalaisessa mytologiassa Orkhomenoksen tytär. Zeus vietteli hänet ja piilotti Elaran maan sisään piiloon vaimoltaan Heralta. Siellä tämä synnytti hänelle suurikokoisen pojan, Tityoksen., jonka tosin Homeros kertoo ilmeisesti tähän viitaten olevan Gaian, maan, poika.


title: As Daylight Dies

text: As Daylight Dies on yhdysvaltalaisen metalcore-yhtyeen Killswitch Engagen neljäs studioalbumi. Roadrunner Records julkaisi albumin Yhdysvalloissa 21. marraskuuta 2006, ja Isossa-Britanniassa päivää ennen. Se on Killswitch Engagen ensimmäinen albumi, jossa ei ole yhtään instrumentaalista kappaletta.


title: As Daylight Dies

text: Albumi nousi Billboard 200 -listan sijalle 32.


title: Mihail Prohorov

text: Mihail Dmitrijevitš Prohorov (, s. 3. toukokuuta 1965 Moskova) on venäläinen suurliikemies, oligarkki. Liike-elämän aikakauslehti Forbes listasi maaliskuussa 2007 hänet maailman 38. rikkaimmaksi henkilöksi. Venäläisen "Finans"-lehden mukaan Prohorov oli Venäjän rikkain ihminen talvella 2009. Hänen omaisuutensa oli 14,1 miljardin dollarin arvoinen.


title: Mihail Prohorov

text: Prohorovilla on loppututkinto Moskovan finanssi-instituutista. Vuonna 1992 Mihail Prohorov ja Vladimir Potanin saivat haltuunsa kahden suuren neuvostoajan pankin yritysasiakkaat. Tarkoitusta varten perustettiin Interros (Интеррос). Konsernilla oli toimintaa metalleissa, teknisessä rakentamisessa, maataloudessa ja medioissa. Vuoden 2007 alussa Mihail Prohorov ja Vladimir Potanin ilmoittivat yhteistyönsä päättymisestä. Prohorov oli määrä saada omistukseensa Polyus Gold -konserni, joka on Venäjän suurin kullan tuottaja.


title: Mihail Prohorov

text: Prohorov on omistanut yhdessä Vladimir Potaninin kanssa osuudet Norilski nikel -konsernista ja Polyus Gold -kaivosyhtiöstä. Prokhorov kuitenkin myi Norilskin osakkeensa ennen vuonna 2008 alkanutta taantumaa, mikä osoittautui hyväksi ajoitukseksi. Prokhorovin sijoitusyhtiö Renaissance Partners on pääosakkaana Uudenkaupungin soijajalostomossa.


title: Mihail Prohorov

text: Prokhorov toimi vuosina 2008–2014 Venäjän ampumahiihtoliiton puheenjohtajana.


title: Mihail Prohorov

text: Vuonna 2010 hän osti NBA-joukkue Brooklyn Netsin. Vuonna 2017 hän myi 49 prosentin osuuden Netsistä Joseph Tsaille. Kauppaan kuului myös optio Tsaille, jotta hän voi ostaa itselleen enemmistön Netsistä neljän vuoden sisällä.


title: Mihail Prohorov

text: RSPP:n työmarkkinakomitean puheenjohtajana Prohorov ehdotti talouslehti "Kommersantin" loppuvuodesta 2010 julkaisemassa dokumentissa Venäjän työlakien radikaalia liberalisointia ja työajan nostoa 60 tuntiin viikossa tai 12 tuntiin päivässä.


title: Mihail Prohorov

text: Prohorov valittiin kesäkuussa vuonna 2011 "Pravoje delo" -puolueen johtoon. Prohorov lähti puolueesta syyskuussa poliittisten kiistojen takia. Prohorov ilmoitti 12. joulukuuta 2011 lähtevänsä ehdokkaaksi vuoden 2012 Venäjän presidentinvaaleihin. Ehdokkuuden taustavoimiksi arveltiin julkisuudessa – esimerkiksi talouslehti "Vedomostissa" – Kremliä, joka siten haluaa heikentää ja hillitä protestihenkeä. Eri tiedotusvälineiden lähteet ovat esittäneet samansuuntaisia näkemyksiä.


title: Mihail Prohorov

text: Joulukuussa 2017 julkaistiin tietoja, että Moskovan antidopinglaboratorion entinen johtaja Grigori Rodtšenkov oli kertonut valaehtoisessa todistuksessa, että Prohorov maksoi miljoonia Venäjän ruplia ampumahiihtäjä Irina Starikille, jotta tämä ei paljastaisi Venäjän valtiojohtoista dopingohjelmaa.